title: Bodominjärven murhat

text: Tuntomerkit olivat: ikä noin 20–30 vuotta, ei nuori eikä vanha, pituus noin 173–174 cm, vartalo: tavallinen, tukevampi kuin Gustafsson itse, kasvot: pyöreähköt, tukka: vaalea, pitkä ja taaksepäin kammattu, korvat: tavalliset, ei ulkonevat, korvanlehti pyöreähkö, otsa: korkeahko ryppyinen epätasaisesti, ryppyjä vaakasuorassa, myös nenän päällä, silmät: suuret, väristä ei tietoa, nenä: suora joka puolelta, ei pitkä eikä lyhyt, kulmakarvat: tavalliset vaaleat, huulet: paksuhkot, leuka: voimakas, poskiluut: hieman ulkonevat, kaula: lyhyt, hampaat: valkoiset, ei tietoa, onko poissa, kädet: paksut ja isot sormet, iho: posket punaiset, erikoistuntomerkkeinä: finnejä otsassa ja poskissa, vaatetus: paksukankainen ruudullinen tumma pusero, jossa pienet mustat napit ja pusero napitettu ylös asti; puserossa montaa väriä, ainakin mustaa ja vihreää – ja päällelyödyt rintataskut.


title: Bodominjärven murhat

text: Murhatutkinta eli pitkään hiljaiseloa. Vuosien mittaan Bodominjärven murhista käydyssä yleisessä keskustelussa pysyi muutama kestoepäilty.


title: Bodominjärven murhat

text: Aluksi poliisi etsi muun muassa uhreille kuuluneen näköistä kassia kantanutta, alueella nähtyä mustapartaista polkupyöräntaluttajaa sekä Klapinkylässä metsästä ilmestynyttä veripaitaista miestä. Mies paljastui nopeasti. Hän oli työlaitoskarkuri Pauli Kustaa Luoma, jolla kuitenkin oli alibi murhayölle. Hän oli ollut tekojen aikaan Otaniemessä.


title: Bodominjärven murhat

text: Useista omaisuus- ja väkivaltarikoksista tuomittu laitosmies Pentti Soininen tunnusti 1960-luvun lopulla 24-vuotiaana ollessaan Kuopion lääninvankilassa tehneensä Bodominjärven veriteot. Hän oleskelikin 15-vuotiaana murhayönä lähellä Bodomia ollessaan karkuteillä koulukodista. Poliisi kuulusteli häntä, mutta hänen tunnustuksilleen ei annettu juurikaan painoarvoa. Luonteeltaan Soininen oli psykopaatti, joka saattoi toimia käsittämättömän arvoituksellisesti, varsinkin alkoholin ja lääkkeiden vaikutuksen alaisena. Soinisen pitkä rikosrekisteri sisälsi varkauksia, pahoinpitelyjä ja ryöstöjä. Soininen hirttäytyi Toijalan asemalla vankikuljetuksen tauolla 1969.


title: Bodominjärven murhat

text: Yksi murhien kestoepäillyistä oli Oittaalla kioskia pitänyt Karl Valdemar Gyllström. Hänen tiedettiin inhonneen telttailijoita ja käyttäytyneen aggressiivisesti. "Kioskimiehenä" tunnettu Gyllström hukkui tai hukuttautui Bodominjärveen vuonna 1969, ja hänen kerrotaan tunnustaneen murhat juovuspäissään naapurilleen ennen kuolemaansa sanoen: "Minä ne tapoin". Gyllströmin on kerrottu mm. täyttäneen kotipihansa kaivon muutama päivä murhien jälkeen ja siksi Gyllströmin talo ja pihamaa tutkittiin perin pohjin. Mitään raskauttavaa ei kuitenkaan löytynyt. Toisaalta on mahdollista, että ryöstetyt tavarat oli kaikki hävitetty. Muun muassa kioskimiehen vävyn on kerrottu olleen varma, että murha-ase on täytetyssä kaivossa. Poliisin mukaan kioskinpitäjällä oli murhayölle alibi, jonka oli antanut Gyllströmin vaimo. Vaimo oli kertonut valvoneensa koko yön, eikä mies ollut hänen mukaansa poistunut kotoaan. Alibin antanut vaimo kertoi kuitenkin ennen kuolemaansa, että mies oli uhannut tappaa hänet, jos hän kertoo totuuden.


title: Bodominjärven murhat

text: Espoolainen kunnallispoliitikko Ulf Johansson julkaisi vuonna 2016 kirjan "Legenden om Bodom: Århundradets mordmysterium", jossa hän väittää paikallisten tienneen kioskinpitäjän olleen murhaaja.


title: Bodominjärven murhat

text: Eniten epäilyksiä on kohdistunut KGB:n vakoojanakin pidettyyn saksalaissyntyiseen Hans Assmanniin, joka 6. kesäkuuta 1960 tuotiin Helsingin kirurgiseen sairaalaan hyvin erikoisesti käyttäytyvänä. Ihmetystä herätti myös potilaan epäsiisti olemus, muun muassa mustat kynnenaluset ja täynnä punaisia tahroja olleet vaatteet. Assmann valehteli sairaalahenkilökunnalle syyn nuhruiseen olemukseensa, mutta asuintietojaan hän ei valehdellut. Hän myös teeskenteli tajutonta ja oli aggressiivinen ja hermostunut. Assmann muistutti vaatetusta myöten kuvausta vaaleasta miehestä. Kun uutisissa kerrottiin etsintäkuulutetun tuntomerkkejä, Assman leikkautti vaaleat hiuksensa lyhyeksi. Assmann asui viiden kilometrin päässä Espoon Bodomista, josta oli vain lyhyt matka Bodominjärven rantaan.


title: Bodominjärven murhat

text: Hänen mahdollista syyllisyyttään piti esillä erityisesti Kirurgisen sairaalan tuolloinen amanuenssi, myöhempi lääketieteen professori Jorma Palo, joka hoiti kyseisenä aikana sairaalassa Assmannia. Hän oli vakuuttunut Assmannin syyllisyydestä, kuten myös muu sairaalan henkilökunta. Poliisi kävi tapaamassa Assmannia vain pikaisesti, eikä halunnut kuulustella lääkäreitä, eikä ottanut Assmannin punatahraisia vaatteita tutkittavaksi. Palo kirjoitti murhista ja Assmannista kolme kirjaa. Entinen rikoskomisario Matti Paloaro yhdisti Assmannin myös viiteen muuhun murhaan, mm. Kyllikki Saaren surmaan ja jopa ministeri Penna Tervon kuolemaan.


title: Bodominjärven murhat

text: Assmann sopi mainiosti Nils Gustafssonin ja Olavi Kivilahden hypnoosissa myöhemmin antamiin murhaajan tuntomerkkeihin.


title: Bodominjärven murhat

text: Poliisin mukaan Assmannilla oli kuitenkin täydellinen alibi, jota arkaluontoisuudensa vuoksi ei ollut annettu julkisuuteen. Keskusrikospoliisin Assmannia koskevat asiakirjat tulivat julkisiksi vuonna 2005. Poliisin mukaan Assmann oli ollut surmayön naisystävänsä alivuokralaisasunnossa ja tämän vuokraisäntä ja -emäntä näkivät hänet aamiaispöydässä. Asiakirjat vahvistavat, että Hans Assmann, tuolloin 36, yöpyi surmayön naisystävänsä kanssa naisystävän sisaren ja tämän miehen asunnossa Helsingissä. Assmannilla oli ollut tämä avioliiton ulkopuolinen suhde jo vuosia. Assman nukkui 33-vuotiaan naisystävänsä kanssa samassa vuoteessa. Ovi toisen pariskunnan huoneeseen oli koko yön auki eikä Assmann paikalla olleiden mukaan voinut poistua huomaamatta. Sisarenmies heräsi aamuvirkkuna jo kello 6 ja Assmann herätettiin kahville kello 9. Surmat oli tuolloin jo tehty, ja ensimmäiset ohikulkijat olivat nähneet kaadetun teltan. Vuokraisäntäpari oli naisystävän sisar ja tämän mies, joten he olivat Assmannin lähipiiriä. Poliisin mukaan Jorma Palon sairaalassa havaitsemat punaiset jäljet Assmannin vaatetuksessa sekä sekava käytös johtuivat siitä, että Assmann oli ollut maalaamassa punaisella maalilla ja juopotellut työmaallaan. Hänellä oli lisäksi jonkinlaisen tulehduksen aiheuttamia vatsavaivoja. Jorma Palo epäili Assmannin olleen KGB:n agentti ja, että häntä suojeltiin ulkopoliittisista syistä. Poliisi on julkisuudessa väittänyt Jorma Palon kirjoja fiktioksi eli mielikuvituksen tuotteeksi.


title: Bodominjärven murhat

text: Tuntemattomiksi jäivät Bodominjärvellä murhayönä onkineet kaksi nuorehkoa miestä. Miehet eivät koskaan ilmoittautuneet poliisille useista pyynnöistä huolimatta. Outoa oli myös se, että miehet jättivät onkimansa ahvenet rantakiville.


title: Bodominjärven murhat

text: Telttaretkeltä ainoana eloonjäänyt Nils Gustafsson pidätettiin yllättäen epäiltynä murhista 44 vuoden kuluttua, vuonna 2004. Tutkimukset ja oikeudenkäynti saivat paljon huomiota tiedotusvälineissä. Nils Gustafsson sai vapauttavan tuomion käräjäoikeudessa seuraavana vuonna. Syyttäjät eivät valittaneet tuomiosta hovioikeuteen, joten käräjäoikeuden päätös sai lainvoiman.


title: Bodominjärven murhat

text: Maaliskuun lopulla 2004 poliisi yllättäen pidätti ainoan hyökkäyksestä selvinneen, nyt jo eläkeläiseksi varttuneen Nils Gustafssonin epäiltynä Bodominjärven murhista. 2. huhtikuuta 2004 Espoon käräjäoikeus määräsi Gustafssonin vangittavaksi epäiltynä kolmesta murhasta. Seuraavana päivänä lehdistö kertoi vangitun nimen.


title: Bodominjärven murhat

text: Keskusrikospoliisi ilmoitti lokakuussa 2004, että teltasta otettujen verinäytteiden analyysi tukee niitä tietoja, joita poliisilla on epäillyn, Nils Gustafssonin osuudesta murhaan. Vangitsemisen aikoihin poliisi kertoi myös, että nykyisin tunnettu DNA-tekniikka, jota ei vielä vuonna 1960 ollut käytettävissä, oli tuonut esiin merkittäviä uusia seikkoja asiassa. Seuranneessa oikeuskäsittelyssä ei kuitenkaan veri- tai DNA-näytteistä saatu mitään oleellista uutta näyttöä sen enempää Gustafssonin puolesta kuin häntä vastaankaan.


title: Bodominjärven murhat

text: Gustafssonin kanta on johdonmukaisesti aina tapahtumista lähtien ollut, ettei hänellä ole mitään muistikuvia niistä. Hänen näkemyksensä mukaan häneen kohdistunut pahoinpitely aiheutti aivovaurion, josta seurasi muistinmenetys. Kysymys siitä, oliko Gustafssonin kalloon todellakin kohdistunut riittävän voimakasta iskua aiheuttamaan muistinmenetyksen, oli keskeisesti esillä oikeudessa. Syyttäjät pyrkivät vähättelemään Gustafssonille aiheutuneita vaurioita ja väittivät hänen liioitelleen vammojaan.


title: Bodominjärven murhat

text: Syyttäjien mukaan Seppo Boisman ja Nils Gustafsson olivat alkoholia nautittuaan riitautuneet. Lisäksi syyttäjät väittivät, että Irmeli Björklund olisi torjunut Gustafssonin seksuaalisen lähentely-yrityksen, minkä seurauksena Gustafsson olisi suuttunut menettäen täysin itsehillintänsä. Väite on yhteydessä siihen, että Björklundin ruumista oli lyöty lääkärintodistusten mukaan viisitoista kertaa – oletettavasti puukolla.


title: Bodominjärven murhat

text: Espoon käräjäoikeudessa 8. kesäkuuta 2005 vireille tulleessa ja 4. elokuuta 2005 alkaneessa oikeudenkäynnissä syyttäjät vaativat Gustafssonille elinkautista vankeusrangaistusta kolmesta murhasta. Gustafsson kiisti syytteen ja vaati sen hylkäämistä.


title: Bodominjärven murhat

text: Käräjäoikeuden puheenjohtajana toimi laamanni Heikki Mikkola, toinen lainoppinut jäsen oli käräjätuomari Juha Lehto ja lisäksi kokoonpanossa oli neljä lautamiesjäsentä. Käräjäoikeus toimi siis jutun merkityksellisyyteen nähden luonnollisessa maksimikokoonpanossa. Syyttäjinä jutussa toimivat johtava kihlakunnansyyttäjä Tom Ifström ja kihlakunnansyyttäjä Heli Haapalehto. Gustafssonia puolustivat asianajajat Riitta Leppiniemi ja Heikki Uotila. Jutussa oli yksitoista asianomistajaa, joista kuusi yhtyi syytteeseen ja vaati Gustafssonille rangaistusta. Asianomistajien avustajana oli asianajaja Heikki Lampela.


title: Bodominjärven murhat

text: Oikeudenkäynti oli mittava. Esitutkinta-aineisto oli laaja ja sisälsi kymmeniä rikoslaboratorion verenjälki- ja DNA-jälkilausuntoja. Oikeussaliin pystytettiin nuorten tapahtuman aikana käyttämä, veren tahrima teltta. Oikeus suoritti erittäin poikkeuksellisesti katselmuksen paikan päällä maastossa, jonka ajaksi poliisi eristi alueen. Kolmea eri professoritason lääkäriä kuultiin todistajina Gustafssonin saamien vammojen laadusta.


title: Bodominjärven murhat

text: Käräjäoikeus hylkäsi kaikki syytteet ja muut asiassa esitetyt vaatimukset 7. lokakuuta 2005 antamallaan tuomiolla. Käräjäoikeuden mukaan mikään ei osoittanut, että Gustafsson olisi syyllistynyt tekoon. Päätöksessä tyrmättiin syyttäjien esittämä teoria Gustafssonin mustasukkaisuudesta, eikä näyttö edes kokonaisuudessaan osoittanut häntä syylliseksi. Lisäksi ulkopuolinen silminnäkijähavainto puhui ulkopuolisen tekijän puolesta.


title: Bodominjärven murhat

text: Oikeusoppineet kehuivat Bodom-tuomion perusteluja ja arvelivat, että selkeä tuomio saattaa vaikuttaa syyttäjän arvioon siitä, kannattaako tuomiosta valittaa hovioikeuteen. Käräjäoikeuden yksimielisestä päätöksestä ei valitettu, joten se tuli lainvoimaiseksi.


title: Bodominjärven murhat

text: Oikeudenkäynnin alkaessa Gustafsson piti yhden harvinaisista lehdistötilaisuuksistaan. Tilaisuudessa toimittajat riepottelivat hänen logiikkansa ristiriitaa, kun hän toisaalta ilmoitti, ettei hän muista tapahtumista mitään, mutta toisaalta muistaa tapahtumista varmuudella sen, ettei hän ole surmannut kolmea retkitoveriaan. Gustafsson ei ryhtynyt selittelemään logiikkaansa, vaan tokaisi: "Olen syytön ja sillä sipuli."


title: Bodominjärven murhat

text: Keskusrikospoliisi olisi halunnut pitää Gustafssonin vangittuna oikeudenkäynnin ajan paonvaaran vuoksi sekä tutkinnallisista syistä. Käräjäoikeus kuitenkin hylkäsi keskusrikospoliisin vaatimuksen 28. toukokuuta 2004, joten Gustafssonin vapaudenmenetys kesti vain 59 päivää, eikä koko oikeudenkäynnin ajan. 28. maaliskuuta 2004 alkaneesta Gustafssonin vangitsemisesta oli tuomiota julistettaessa kulunut 524 päivää.


title: Bodominjärven murhat

text: Ehkä eniten huomiota sai kuitenkin keskusrikospoliisin tutkijan todistus. Hän tuli kuultavaksi oikeuteen todistajana ja kertoi – vastoin kaikkea esitutkintamateriaaliin virallisesti merkittyä –, että Gustafsson olisi tultuaan vangituksi ja selliosastolle mennessään sanonut ”tehty mitä tehty, viisitoista vuotta tuli”, minkä tutkija ilmoitti käräjäoikeudessa käsittävänsä surmatekojen tunnustukseksi.


title: Bodominjärven murhat

text: Gustafssonin mukaan hän itse ei muistanut sanoneensa tutkijan väittämällä tavalla ja että jos näin on tapahtunut, kysymys on voinut olla huulenheitosta.


title: Bodominjärven murhat

text: Käräjäoikeus kuitenkin katsoi, että tutkijan kertoman lausuman tarkka sisältö ja asiayhteys jäi selvittämättä. Lisäksi oikeus lausui seuraavaa: ”Se, että väitetty lausuma ei ole johtanut mihinkään toimenpiteisiin osoittaa, että vaikka Gustafsson olisikin lausuman sanonut, se ei ole ollut mikään todellinen kannanotto syyllisyyteen ja että [tutkijakin] on tuolloin asian näin käsittänyt”.


title: Bodominjärven murhat

text: Gustafsson haki korvausta vapaudenmenetyksen hänelle aiheuttamista kärsimyksistä. Valtio olisi myöntynyt 19 200 euron korvauksiin. Valtion ja Gustafssonin välillä käydyissä neuvotteluissa osapuolet pääsivät yksimielisyyteen 44 900 euron korvauksesta.


title: Bodominjärven murhat

text: Gustafssonin saama korvaus perustuu lakiin syyttömästi vangitun oikeudesta saada korvauksia valtion varoista vapauden menetyksen johdosta (Laki 31.5.1974/422). Lain perusteella maksettujen korvausten määrässä on ollut huomattavaa hajontaa. Korvausten määrä ei ole juuri ollut itsenäisenä kysymyksenä ratkaistavana ylemmissä oikeusasteissa, vaan pelkästään muiden oikeudellisten kysymysten liitännäisinä, esimerkiksi tapauksissa KKO 1991:128, 1993:63 ja 1993:152. Näissä tapauksissa on käsitelty pääasiassa sitä, onko hakija ollut oikeutettu ylipäätään samaan korvausta ja vain sen vuoksi siihen liitännäisenä kysymystä korvauksen määrästä. Kysymys Gustafssonin saaman korvausmäärän kohtuullisuudesta on sen vuoksi vertailukohtien puuttuessa hankala.


title: Bodominjärven murhat

text: Lähes Kyllikki Saaren murhan kaltaisen yleisökiinnostuksen saavuttanutta juttua varten Ilta-Sanomissa laadittiin 24 eri lööppiä 3.4.2004—8.10.2005. Myös Iltalehden lööpitys oli runsasta. Otsikoita olivat muun muassa: "Vangittu: Olen syytön!" (5. huhtikuuta 2005) ja "Poliisi lavasti Bodomin surmat" (2. kesäkuuta 2004), jolla viitattiin siihen, että poliisi rakensi surmateltan oikeuden nähtäväksi verijälkien selittämistä varten, sekä "Poliisi on varma: Bodomin murhat on ratkaistu" (2. lokakuuta 2004). Jyrkkiä lausuntoja antoi iltapäivälehdissä myös entinen syyttäjä Ritva Santavuori, jonka mukaan käräjäoikeudella ei ollut kapasiteettia päätöksessään punnita sekä puolesta että vastaan, vaan että päätös on huonosti perusteltu. Santavuori arvosteli ratkaisua merkillisenä erityisesti sen osalta, että käräjäoikeuden mielestä tutkinnanjohtaja ei ollut pitänyt lausumaa "tehty mitä tehty" todellisena kannanottona syyllisyyteen.


title: Bodominjärven murhat

text: Gustafsson vaati medialta korvauksia kunnianloukkauksesta, mutta kihlakunnansyyttäjät Heikki Poukka ja Simo Kolehmainen päättivät olla nostamatta syytteitä tiedotusvälineiden edustajia vastaan.


title: Bodominjärven murhat

text: Vuonna 2016 ensi-iltansa saanut "Bodom", jonka on ohjannut Taneli Mustonen, kertoo Bodominjärven murhista. Elokuvassa neljä nykypäivän nuorta lähtee telttailemaan Bodominjärvelle rekonstruoidakseen siellä vuonna 1960 tapahtuneet Bodominjärven murhat. Elokuvan pääosissa ovat Mimosa Willamo, Nelly Hirst-Gee, Santeri Helinheimo sekä Mikael Gabriel


title: Bassokitara

text: Bassokitara, tai pelkkä basso on kielisoitin, jossa on yleensä neljä kieltä. Viisi- tai kuusikieliset instrumentit ovat myös varsin tavallisia. Harvinaisempia ovat esimerkiksi 8- ja 12- kieliset bassot. On olemassa myös 24-kielisiä bassokitaroita. Sähköbasso on sähkökitaran esimerkin mukaan tehty sähköinen versio akustisesta bassokitarasta. Mikrofonit ovat kuten yksikelainen mikrofoni tai humbucker, mutta luonnollisesti suunniteltu instrumenttiin.


title: Bassokitara

text:
Sähköbasso korvasi suureksi osaksi kontrabasson ja nousi populaarimusiikin keskeisimpien soittimien joukkoon 1950-luvun lopussa. Alkuvaiheessa sähköbasson käsite oli sähkökitaran kaltainen, ja sitä soittivat sekä kontrabasistit että kitaristit tarpeen mukaan.
Basson kieliä näppäillään yleensä sormilla, mutta plektran käyttö on myös yleistä. Plektra tuottaa hieman "terävämmän" ja selvemmän äänen, sormilla aikaan saa pehmeän äänen. Kieliä isketään myös peukalolla.


title: Bassokitara

text: Rockyhtyeissä bassokitara on mukana lähes aina. Tunnetuin esimerkki suuresta ja tunnetusta rockyhtyeestä ilman basistia lienee The Doors. Studiossa yhtye kuitenkin käytti useita eri bassokitaristeja sessiomuusikoina, mutta live-esiintymisissä Ray Manzarek soitti kappaleiden basso-osuudet kosketinsoittimilla (Fender Rhodes Piano Bass).


title: Bassokitara

text: Basisti soittaa useimmissa musiikin tyyleissä säestäviä bassokuvioita pitäytyen taka-alalla. Basso tukee ja seuraa joko rumpujen, kitaran tai molempien komppikuviota. Basisteilla on erityisen merkittävä rooli intensiivistä rytmiä korostavassa funkmusiikissa ja usein myös jazzissa, jossa pitkät ja teknisesti vaativat improvisoidut bassosoolot ovat tavanomaisia. Eri musiikkityylien historiasta löytyy useita tunnustettuja virtuoosibasisteja.


title: Bassokitara

text: Ensimmäiset sähköbassot olivat malliltaan ja periaatteeltaan tavallisia akustisia kontrabassoja, joiden soittajat asettivat sähkökitaran mikrofonin kontrabassonsa kielten alle ja yhdistivät tämän muunneltuun, bassotaajuuksia paremmin toistavaan kitaravahvistimeen. Vaihtoehtoisesti kitaristit soittivat kappaleiden basso-osuudet käyttäen kitaroidensa paksuimpia ja matalimmilla sävelillä soivimpia kieliä äänensävyn ollessa säädettynä mahdollisimman bassovoittoiseksi.


title: Bassokitara

text: Paul Tutmarc kehitti 1930-luvulla kitaran tyylisen 4-kielisen basson, jota pidettiin sylissä kitaran tavoin, mikä poikkesi kontrabasson soittotavasta. Audiovox-merkin myyntikatalogissa (1935–36) oli ensimmäinen nauhallinen, 4-kielinen sähköbasso (Audiovox 736). Soitinta kuvailtiin: "Kitaran muotoisena tätä uutta soitinta on helpompi soittaa ja kuljettaa." Myös nauhat helpottivat äänien löytämistä ja tekivät uudesta soittimesta helpomman oppia.


title: Bassokitara

text: Ensimmäisen kaupallisesti menestyneen sähköisen bassokitaran kehitti Leo Fender 1950-luvulla ja se sain nimen Fender Precision Bass. Precision, jonka merkitys englanniksi on tarkkuus tai täsmällisyys, viittaa nauhoilla merkittyyn sävelaskelten paikkaan otelaudalla.


title: Bassokitara

text: Yleisimmissä bassokitaratyypeissä on neljä kieltä, jotka on viritetty kontrabasson tapaan säveliin E, A, D ja G, mutta muitakin yleisiä virityksiä (esimerkiksi A, D, G, C) alettiin käyttää.


title: Bassokitara

text: Aktiivinen elektroniikka taajuusalueiden säätöineen on yleinen bassoissa. Instrumentin voi näin mukauttaa eri musiikkityylien vaatimuksiin, ja se on häiriötön sekä erotteleva, mikä helpottaa bassotaajuuksien hallintaa.


title: Bassokitara

text: Akustisia bassokitaroita on myös olemassa, mutta niitä käytetään harvemmin, pääasiassa kevyessä akustisessa musiikissa.


title: Bassokitara

text: Myös viisi- ja kuusikieliset bassokitarat ovat suhteellisen yleisiä. Viisikielinen on muuten kuin tavallinen nelikielinen, mutta siinä on tyypillisten E, A, D ja G kielten lisäksi matala H ennen E-kieltä. Kuusikielisissä on vastaavassa paikassa matala H, ja E, A, D ja G kielten jälkeen korkeampi C.


title: Bassokitara

text: 5-kielisissä bassoissa matalin kieli voi myös olla F#, 6-kielisissä myös C:n paikalla voi olla F.


title: Bassokitara

text: Joiltakin valmistajilta löytyy myös parikielisiä bassoja. Yleisin on 8-kielinen, ja sitä soitetaan kuten tavallista nelikielistä bassoa, niissä kielet ovat kuitenkin pareittain kuten esimerkiksi 12-kielisessä kitarassa, ja jokainen kielipari vastaa yhtä kieltä. Kunkin kieliparin ensimmäinen kieli on normaali bassokieli, ja toinen kieli ohuempi, viritettynä bassokieltä oktaavia korkeammalle, luoden näin ainutlaatuisen soundin.


title: Bassokitara

text: Parikielisiä bassoja käytetään harvoin, tunnetuin parikielistä bassoa käyttävä muusikko lienee Led Zeppelinin basisti John Paul Jones, joka on soolouransa aikana käyttänyt paljon kahdeksankielistä bassoa.


title: Bassokitara

text: Edelleen on bassosta on 12-kielisiä versioita. Näissä kuhunkin kielipariin on lisätty vielä kolmas, bassokieltä kaksi oktaavia korkeammalle viritetty kieli.


title: Bassokitara

text: Nykyisin on alettu valmistaa myös erityisiä kitaran ja basson yhdistelmiä, joissa samalla kaulalla saattaa olla jopa kahdeksasta kahteentoista kieltä. Tällaisissa bassoissa skaalan paksuimmat kielet ovat bassokieliä, ja ohuimmat tavallisia sähkökitaran kieliä. Kahdeksankielisen kitara-bassoyhdistelmän teki tunnetuksi Charlie Hunter, jonka soittimessa on kolme basson ja viisi kitaran kieltä. Charlie Hunterin nimikkomallia valmistaa Novax Guitars. Samanlaisia soittimia valmistaa myös yhdysvaltalainen Conklin Guitars, ja molemmat valmistajat ovat erikoistuneet monikielisiin yhdistelmäsoittimiin, joiden nauhat ovat kaulalla toisiinsa nähden viuhkan muodossa, ja näin mahdollistaa paksujen ja ohuiden kielten vaatimien eripituisten mensuurien käytön samalla kaulalla.


title: Bassokitara

text: Useimmissa bassoissa on muiden kitaroiden tapaan nauhat otelaudalla erottamassa sävelet toisistaan. Jotkut bassokitaristit suosivat kuitenkin nauhattomia bassoja, joilla voi soittaa lukemattoman määrän mikrotonisia säveliä. Nauhattoman basson teki tunnetuksi kuuluisa yhdysvaltalainen jazzbasisti Jaco Pastorius. On malleja, joissa nauhat on maalattu. Näin saadaan merkityllä otelaudalla nauhattoman basson sointi, ja tämän basson soitolle ominaiset liu´utukset on helpompi tehdä. Mick Karn, Pino Paladino ja Ian Maidman ovat sekä pop- että kokeellisemman musiikin basisteja, joiden tyyli perustuu nauhattomaan bassoon.


title: Bassokitara

text: Piccolobassoksi kutsutaan yhden oktaavin ylemmäs viritettävää bassokitaraa. Tällöin kaula voi olla normaalia soitinta lyhyempi ja kielet ohuempia. Halvin ja yksinkertaisin tapa on vaihtaa tavalliseen bassoon tätä tarkoitusta varten valmistetut kielet, jotka muuttavat sen piccolobassoksi. Soinnin ero sähkökitaraan verrattuna perustuu soittotapaan ja basson kitaraa pidempään mensuuriin.


title: Bassokitara

text: Jotkut muusikot käyttävät piccolobassossa omia virityksiään. Piccolobassosta on olemassa erikseen kahdeksankielinen versio. Piccolobasson teki tunnetuksi 1970-luvulla Stanley Clarke. Tenoribasso on muunnos, joka on viritetty A-D-G-C, vrt. tavanomainen E-A-D-G.


title: Bassokitara

text: Bassokitarat jaetaan yleensä lyhytskaalaisiin, normaaliskaalaisiin ja pitkäskaalaisiin soittimiin sen mukaan, miten pitkä kielen soiva osa eli mensuuri on. Lyhytskaalaisen bassokitaran (esimerkiksi Fender Mustang Bass, Gibson EB-3 ja Höfner 500/1) kaula on tavallisia bassokitaroita lyhyempi ja nauhojen väli kapeampi. Pitkäskaalaisen bassokitaran kaula on usein tavallista pitempi. Pitkäskaalainen bassokitara voidaan helpommin virittää alavireiseksi, jolloin matalamman rekisterin nuotit soivat tarkemmin kieleen kohdistuvan kovemman jännityksen ansiosta. Lyhytskaalaisten bassojen mensuuri on yleensä 30-33 tuumaa, normaaliskaalaisten 34 tuumaa ja pitkäskaalaisten 35 tuumaa tai enemmän.


title: Bassokitara

text: Funkin myötä tunnetuksi tuli myös "slap bass", joka tunnetaan myös nimellä "peukutus" (). Siihen liittyy kahdenlaista tekniikkaa. Alempia kieliä (E, A) isketään peukalolla, jolloin saadaan aikaan perkussiivinen efekti (). Tämä tekniikka yhdistetään ylempien kielten näppäykseen, jossa etu- tai keskisormella vedetään kieliä alhaalta päin, jolloin kieli iskeytyessään otelautaan saa aikaan hyvin terävän äänen (). Näiden tekniikkojen yhdistelyjen lisäksi slap bass -tyyliin kuuluu myös tiettyjen äänten vaimennus sormien () tai kämmensyrjän () avulla sekä äänen muodostaminen pelkästään 'vasaroimalla' se vasemmalla kädellä (). Peukutuksessa voidaan myös käyttää plektran kaltaisia apuvälineitä, kuten Funk Fingers.


title: Bassokitara

text: Peukutuksen tärkeimpänä pioneerina on pidetty usein Larry Grahamia. Nykyaikaista slap-tekniikkaa ovat tehneet tunnetuksi Yhdysvaltalainen Marcus Miller, Level 42 - yhtyeen laulaja-basisti Mark King, Stuart Hamm sekä Red Hot Chili Peppersin basisti Flea. Moderneja slap- ja muita tekniikoita yhdisteleviä basisteja ovat esimerkiksi Béla Fleck and the Flecktones - yhtyeen Victor Wooten sekä Larry Carltonin triossa soittava Travis Carlton.


title: Bassokitara

text: Useimmiten sähköbassolla tuotetaan puhdasta ja matalaa ääntä, mutta basistit voivat myös hyödyntää etuasteeseen yliohjattua äänisignaalia, joka tuottaa putkivahvistimilla särön, tai transistorivahvistimien kanssa käytettyjä erillisiä efektipedaaleja sähkökitaristien tapaan. Hyvänä esimerkkinä tällaista soundia käyttävästä basistista on Motörheadin Lemmy Kilmister, jonka lähes koko bassosoundi perustui yliohjaukseen.


title: Bassokitara

text: Chorus tai flanger - efektillä bassoon saadaan hieman "laulava" sointi, mistä esimerkkinä yhdessä nauhattoman basson kanssa on Paul Youngin "Wherever I Lay My Hat" - kappaleen intro, jonka soittaa Pino Paladino.Viitteet


title: Brazil – tämän hetken tuolla puolen

text: Brazil – tämän hetken tuolla puolen () on Terry Gilliamin ohjaama musta komedia/science fiction -elokuva vuodelta 1985. Elokuvan tärkeimmissä rooleissa ovat Jonathan Pryce, Katherine Helmond, Robert De Niro ja Michael Palin. "Brazil" ei valmistuttuaan tyydyttänyt tuottajiaan, joten se uhattiin jättää julkaisematta. Ohjaaja Terry Gilliamin aktiivisen toiminnan ansiosta elokuva kuitenkin päätyi lopulta levitykseen. Siitä oli olemassa kaksi eri versiota, yksi Yhdysvaltojen ja toinen Euroopan markkinoille. Yhdysvaltoja varten elokuvasta leikattiin versio, jonka loppu on ”onnellisempi”.


title: Brazil – tämän hetken tuolla puolen

text: Elokuva oli Oscar-ehdokkaana parhaan lavastuksen ja parhaan alkuperäisen käsikirjoituksen kategorioissa, mutta ei voittanut kumpaakaan. Elokuva sai kuitenkin kaksi BAFTA-palkintoa.


title: Brazil – tämän hetken tuolla puolen

text:
"Brazil" muistuttaa jonkin verran George Orwellin kirjoittamaa romaania "Vuonna 1984". Päähenkilö Sam Lowry (Jonathan Pryce) elää maailmassa, jossa kaikki ovat tiukan kontrollin alaisina. Sam on pikkuvirkamies, joka keskellä kaupungin ja työn ankeaa harmautta haaveilee unelmiensa naisesta (Kim Greist). Kun hän viimein kohtaa tämän, todellisuuden monimutkaisuus sotkee Samin unelmat. Hänen kauan etsimänsä nainen saattaakin olla terroristi, useiden tahojen vainoaman huipputerroristi Harry Tuttlen (Robert De Niro) kätyri. Yhteiskunnassa, jossa kaikki ovat koko ajan tarkan valvonnan alaisina, Samin on vaikea pitää rakkaastaan kiinni.
"Chicago Sun-Timesin" kriitikko Roger Ebert sanoi elokuvan olevan ”vaikeasti seurattava” ja antoi kaksi tähteä neljästä. "Los Angeles Timesin" kriitikko puolestaan kehui elokuvan olevan ”tehokkain satiirinen poliittinen elokuva sitten ""”.


title: Brazil – tämän hetken tuolla puolen

text:
British Film Instituten valitsemat asiantuntijat äänestivät "Brazilin" vuonna 1999 mukaan kaikkien aikojen sadan parhaan brittielokuvan listalle.
Vuonna 2005 "Empire" listasi elokuvan sijalle 83 listallaan ”500 kaikkien aikojen parasta elokuvaa”. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Andrusovon rauha

text: Andrusovon rauha solmittiin 13. tammikuuta 1667 (juliaanisen kalenterin mukaan) Moskovan Venäjän sekä Puolan kuningaskunnan ja Liettuan suuriruhtinaskunnann välillä. Se oli muodoltaan aselepo. Tämä oli ensimmäinen kerta kun Venäjä ja Puola virallisesti jakoivat Ukrainan keskenään sopimuksella.


title: Andrusovon rauha

text: Rauhansopimuksen mukaan vasemman rannan Ukraina (; Dnepr-joen itäpuolinen Ukraina) kuului Moskovan Venäjän hallintaan ja oikean rannan Ukraina (; Dneprin länsipuolinen Ukraina) siirtyi Puola-Liettuan hallintaan. Ukrainan pääkaupungin Kiovan piti jäädä Moskovan Venäjän haltuun vain kahdeksi vuodeksi, mutta Venäjä piti sen pysyvästi. Etelämpänä sijaitseva Zaporožjen kasakkavaltio jäi Venäjän ja Puola-Liettuan suojeluksen alaiseksi. Andrusovon rauha merkitsi Venäjän alaisuuteen liittyneen Kasakkahetmanaatin alueen pienenemistä.


title: Andrusovon rauha

text: Andrusovon rauhan ehdot vahvistettiin Moskovassa 16. toukokuuta 1686 solmitussa ikuisessa rauhassa sopimusosapuolten kesken.


title: Andrusovon rauha

text: Andrusovo sijaitsee Smolenskista etelään.


title: Ikuinen rauha

text: Ikuinen rauha on Moskovan suuriruhtinaskunnan ja Puolan 16. toukokuuta 1686 Moskovassa solmima sopimus, jossa täsmennettiin Andrusovon rauhan ehtoja. Sopimuksessa sovittiin, että Dneprin vasen ranta jää Moskovan haltuun Kiova mukaan lukien, mistä Moskova maksaa 146 000 ruplan korvauksen ja että eteläinen Kiova ja Bratslavin alue jäävät asuttamatta neutraaleiksi alueiksi. Lisäksi kumpikin sopimusosapuoli sitoutui olemaan solmimatta erillisrauhaa Turkin kanssa. Katolinen Puola-Liettua lisäksi takasi Puola-Liettuan alueella asuvalle ortodoksiselle väestölle uskonnonvapauden sekä tunnusti Moskovan oikeuden suojella ortodokseja. Ikuisella rauhalla Moskovasta tuli Turkin vastaisen liittokunnan, Pyhän liigan, jäsen. Siihen kuuluivat ennestään Puola, Pyhä saksalais-roomalainen keisarikunta ja Venetsia.


title: Puola-Liettua

text: Puola-Liettua, muodollisemmin "Puolan kuningaskunta ja Liettuan suuriruhtinaskunta" (), oli vuosina 1569–1795 Keski- ja Itä-Euroopassa sijainnut suurvaltio, joka syntyi, kun Puolan kuningaskunta ja Liettuan suuriruhtinaskunta muodostivat valtioliiton.


title: Puola-Liettua

text: Valtioliitosta on historiankirjoituksessa käytetty myös nimitystä "Molempain kansain tasavalta" (), joka on kuitenkin syntynyt vasta 1967, kun Leon Lech Beynar kirjoitti salanimellä Paweł Jasienica kolmiosaisen kirjasarjan nimeltä "Rzeczpospolita Obojga Narodów". Tasavallaksi tätä monarkistista valtiota kutsuttiin siksi, että maalaisaatelilla oli valtiopäivillä huomattava valta, jota vahvisti muodostunut liberum veto eli kenen tahansa yksittäisen valtiopäivämiehen veto-oikeus käsiteltävän esityksen hyväksymiseen.


title: Puola-Liettua

text: Nimestä huolimatta Puolan ja Liettuan asema valtioliitossa ei ollut tasa-arvoinen, vaan Liettuan asema heikkeni ajan mittaan. Heikkeneminen näkyi konkreettisesti siitä, että Liettuan suuriruhtinaskunnan hallitsemia idästä valloitettuja alueita siirrettiin Puolan kuningaskunnan hallintaan. Puolaan verrattuna Liettua oli omalta väestöpohjaltaan vähäisempi.


title: Puola-Liettua

text:
Liittovaltion syntyä oli edeltänyt pitkä personaaliunionien aika: vuodesta 1446 alkaen Puolan kuninkaana oli ollut Liettuan suuriruhtinas.
Varsinainen valtioliitto muodostettiin Puolan kuningaskunnasta ja Liettuan suuriruhtinaskunnasta Lublinin sopimuksella 1. heinäkuuta 1569. Valtioliiton synty oli Sigismund II:n, Jagellon dynastian viimeisen kuninkaan, suuri saavutus. Hänen kuoltuaan vuonna 1572 maa oli kolme vuotta ilman valtionpäämiestä.


title: Puola-Liettua

text: Silloin syntyi valtiomuoto, jota kutsutaan puolalaisessa historiankirjoituksessa ensimmäiseksi tasavallaksi ("Rzeczpospolita") tai tätä tarkemmin aatelistasavallaksi ("Rzeczpospolita szlachecka"). Tällä halutaan korostaa Puolan jakoja edeltäneen itsenäisen Puolan monarkistisen hallinnon kansanvaltaisuutta. Aatelisto sai valita kuninkaan äänestämällä. Tämä vaaleilla valittu monarkki hoiti sekä Puolan kuninkaan että Liettuan suuriruhtinaan tehtävät. Monarkistiselle valtioliitolle valittiin myös yhteinen edustajisto sekä senaatti. Puola-Liettuassa Liettua onnistui säilyttämään oman lakinsa, hallinnon, budjetin ja armeijan, tosin vähitellen vallan painopiste siirtyi yhä enemmän Puolaan.


title: Puola-Liettua

text: Puolan ja Liettuan yhteistoiminnasta huolimatta Venäjän keisarikunta onnistui ottamaan haltuunsa alueita Ukrainasta. Ensimmäisen tasavallan aika päättyi Puolan kolmanteen jakoon vuonna 1795.


title: Megadeth

text:
Megadeth on yhdysvaltalainen metallimusiikkia esittävä yhtye, jonka laulaja ja kitaristi Dave Mustaine sekä basisti David Ellefson perustivat vuonna 1983 Los Angelesissa pian sen jälkeen, kun Mustaine oli erotettu Metallicasta. Megadeth on julkaissut urallaan viisitoista studioalbumia, joista kuusi on ylittänyt Yhdysvalloissa platinalevyrajan, sekä viisi live- ja kokoelma-albumia. Dave Mustainen ja David Ellefsonin ohella yhtyeen nykyiseen kokoonpanoon kuuluvat soolokitaristi Kiko Loureiro ja rumpali Dirk Verbeuren.
Mittavan uransa aikana yhtyeen tyyli on vaihdellut raskaammasta thrash- ja speed metalista perinteisempään ja melodisempaan raskaaseen rockmusiikkiin. Metallican, Slayerin ja Anthraxin ohella Megadeth on yksi thrash metalin tärkeimpiä vaikuttajia ja pioneereja, ja se luetaan edellä mainittujen yhtyeiden ohella lajityypin ”neljän suuren yhtyeen” joukkoon.


title: Megadeth

text: Esikoisalbuminsa "Killing Is My Business... And Business Is Good!" yhtye julkaisi vuonna 1985. Megadethin tuorein studioalbumi on tammikuussa 2016 julkaistu "Dystopia". Maailmanlaajuisesti Megadethin albumeita on myyty yli 50 miljoonaa kappaletta. Yhtye on ollut ehdolla Grammy-palkinnon saajaksi yksitoista kertaa ja voitti ensimmäisen Grammy-palkinnon vuonna 2017 parhaasta metallimusiikin esityksestä Dystopia-kappaleellaan.


title: Megadeth

text: Dave Mustaine erotettiin Metallicasta huhtikuussa 1983 päihdeongelmiensa ja arvaamattoman käyttäytymisensä vuoksi. Mustaine muutti San Franciscosta Los Angelesiin ja perusti oman yhtyeensä Fallen Angels. Matkatessaan linja-autolla kohti Los Angelesia Mustaine huomasi auton lattialla lentolehtisen, jonka hän poimi lukeakseen. Lehtinen oli kalifornialaisen senaattori Alan Cranstonin käsiesite, jossa heräteltiin keskustelua ydinuhkan laajenemisesta. Lehtinen sisälsi lauseen ”Megakuoleman varustelutasosta () ei päästä eroon, sovitaanpa rauhanneuvotteluissa mitä tahansa”. Megakuolema tarkoittaa miljoonan ihmishengen menehtymistä ydintuhon seurauksena. Mustaine kirjoitti lauseen innoittamana matkan aikana kappaleen ”Megadeth”.


title: Megadeth

text: Kesällä 1983 Mustaine tutustui basisti David Ellefsoniin, joka asui Mustainen kanssa samassa kerrostalossa, sekä kitaristi Greg Handevidtiin. Mustaine ja Ellefson perustivat pian toistaiseksi vailla nimeä olleen yhtyeensä, ja Greg Handevidt liittyi yhtyeen soolokitaristiksi ja rumpaliksi pestattiin Dijon Carruthers. Yhtyeelle etsittiin myös ahkerasti laulajaa, sillä Mustaine oli hyvin epäluuloinen omien laulukykyjensä suhteen. Lawrence ”Lor” Kane vaikutti yhtyeen laulajana vain hetken eikä tehnyt yhtäkään esiintymistä yhtyeen laulajana, mutta kuultuaan Mustainen kirjoittaneen kappaleen ”Megadeth” hän ehdotti sitä yhtyeen nimeksi. Mustaine, joka kuvaannollisesti janosi entisen yhtyeensä verta, halusi tehdä perustamastaan Megadethista nopeamman ja raskaamman kuin mitä hänen entinen yhtyeensä Metallica oli.


title: Megadeth

text: Vuodenvaihteen jälkeen Dijon Carruthersin korvasi Lee Rausch, jonka kanssa Mustaine ja Ellefson äänittivät kappaleet ”Loved to Death”, ”The Skull Beneath the Skin” ja ”Mechanix” sisältäneen demoäänitteen "Last Rites". Piakkoin demon äänittämisen ja julkaisun jälkeen Gar Samuelson korvasi Lee Rauschin yhtyeen rumpalina, ja Greg Handevidtin poistuttua kuvioista live-esiintymisissä San Franciscon tienoolla Megadethia avusti Slayer -yhtyeen kitaristi Kerry King. Mustaine olisi halunnut Kingin jäävän yhtyeeseen vakituiseksi kitaristiksi ja tämä myös suostui jäämään yhtyeeseen, mutta päätti kuitenkin pian palata Slayeriin entisten yhtyetovereidensa suhtautuessa hänen yhtyevaihdokseensa hyvin negatiivisesti.


title: Megadeth

text: "Last Rites" päätyi levy-yhtiö Combat Recordsille, jonka kanssa yhtye solmi levytyssopimuksen vuoden 1984 marraskuussa. Mustaine päätyi valitsemaan sopimusta tarjonneista levy-yhtiöistä Combatin, koska se oli tarjonnut Megadethille suurimman budjetin esikoisalbumin äänittämiseen ja kiertueeseen. Joulukuussa Megadethin kokoonpano täydentyi nelihenkiseksi soolokitaristi Chris Polandin liityttyä yhtyeeseen, ja vuoden lopulla Megadeth teki yhteisiä esiintymisiä Slayerin kanssa esiintyen ensimmäistä kertaa urallaan New Yorkin alueella. Polandin soolokitaristiksi liittymiseen vaikutti hänen ja rumpali Gar Samuelsonin yhteinen historia, sillä he olivat vaikuttaneet opiskeluvuosinaan yhdessä The New Yorkers -yhtyeessä. Lisäksi Dave Mustaine vaikuttui Polandin soittotaidosta, ja hän on myöhemmin kertonut Polandin olleen tuolloin huomattavan paljon häntä itseään edistyneempi kitaristi. Samuelson ja Poland toivat mukanaan entistä vaarallisemmat päihteet, kuten heroiinin ja kokaiinin, jo valmiiksi päihdekoukussa olleiden Dave Mustainen ja David Ellefsonin lähettyville.


title: Megadeth

text: Combat Records antoi Megadethin käytettäväksi 8 000 dollaria esikoisalbumin äänittämiseen. Puolet albumin budjetista kului kuitenkin alkoholiin, huumeisiin ja ruokaan, minkä vuoksi yhtye joutui pakon edessä äänittämään albumin käytännössä itsenäisesti. Tämän vuoksi albumin musiikin äänimaailma kärsi merkittävällä tavalla. Megadethin esikoisalbumin "Killing Is My Business... And Business Is Good!" äänittäminen kesti vuoden 1984 joulukuusta seuraavan vuoden tammikuuhun, ja Combat Records julkaisi albumin vuoden 1985 kesäkuussa. Albumi onnistui herättämään huomiota underground metal -piireissä, ja Megadeth herätti julkaisun myötä myös suurempien levy-yhtiöiden huomion. Yhtyeen maskotti, alun perin Dave Mustainen ideoima Vic Rattlehead esiintyi albumin kansikuvassa ja on sen jälkeen ollut merkittävä osa Megadethin levytysten, oheistuotteiden ja muiden julkaisujen kuvitusta.


title: Megadeth

text: Esikoisalbuminsa julkaisun jälkeen Megadeth kiersi Yhdysvalloissa ja Kanadassa Exciter-yhtyeen kanssa. Chris Poland erosi yhtyeestä kiertueen alussa, ja kiertueen aikana yhtyeen kitarisina toimi Mike Albert. Poland kuitenkin palasi yhtyeeseen lokakuussa 1985.


title: Megadeth

text: Dave Mustaine vastasi yhtyeen esikoisalbumin tapaisesti myös Megadethin seuraavan albumin kappaleiden kirjoittamisesta. Levy-yhtiö Combat Recordsin seuraavaa albumia varten yhtyeelle kustantama alhainen budjetti ei kuitenkaan miellyttänyt yhtyettä, ja pian Megadeth solmi uuden levytyssopimuksen Capitol Recordsin kanssa. Capitol osti Combat Recordsin omistamat oikeudet yhtyeen tulevaan studioalbumiin "Peace Sells... But Who’s Buying?" ja palkkasi tuottaja Paul Lanin miksaamaan albumin uudestaan. Albumi tuotettiin 25 000 dollarin budjetilla ja julkaistiin vuoden 1986 lokakuussa. "Peace Sells... But Who’s Buying?" oli yhtyeen esikoisalbumiin nähden huolellisemmin tuotettu ja Mustainen kappalemateriaali oli aiempaan verrattuna ottanut askeleen eteenpäin sekä sävellyksissä että sanoituksissa, ja Mustaine kertoi tietoisesti pyrkineensä kirjoittamaan albumille ajanmukaisia kappaleita. Albumi huomioitiinkin erityisesti nimikkokappaleen ”Peace Sells” poliittisesta kantaaottavuudesta, ja se kasvatti yhtyeen fanikantaa entisestään. Nimikkokappaleesta ”Peace Sells” ja singlenä julkaistusta avauskappaleesta ”Wake Up Dead” tuotetut musiikkivideot saivat paljon esitysaikaa Music Televisionilla. ”Peace Sellsin” kyyninen sanoitus Yhdysvaltojen taloudellisesta tilanteesta sai myös paljon huomiota musiikkikriitikoilta. Vuonna 1992 Yhdysvalloissa platinarajan ylittänyt, Billboardin albumilistalla korkeimmillaan 76. sijalla ollut "Peace Sells... But Who’s Buying?" nosti Megadethin thrash metalin ”suureen nelikkoon” Slayerin, Anthraxin ja Metallican rinnalle.


title: Megadeth

text: Vuoden 1987 helmikuussa Megadeth kiersi Yhdysvaltoja Alice Cooperin lämmittelijänä Cooperin "Constrictor" -studioalbumia seuranneella kiertueella. Yhdysvalloissa yhtye lämmitteli myös King Diamondia ja Motörheadia. Maaliskuussa Megadeth aloitti kiertueen ensimmäistä kertaa urallaan pääesiintyjänä konsertoidessaan Britanniassa, jonka jälkeen yhtye jatkoi kiertuettaan myös Yhdysvalloissa lämmittelijöinään Overkill ja Necros. Kiertueen kuluessa rumpali Gar Samuelsonin päihdeongelmat kuitenkin kasvoivat aiempaa suurempiin mittasuhteisiin, ja Mustaine sekä Ellefson alkoivat pohtia erottavansa Samuelsonin yhtyeestä. Mustainen mukaan Samuelson oli päihteiden vaikutuksen alaisena liaan vaikea persoona käsiteltäväksi, ja päihdevaikeuksien seurauksena Samuelsonin rumputeknikko Chuck Behler soitti rumpuja kiertueen lopulla.


title: Megadeth

text: Samuelsonin ongelmien kasautuessa myös Mustainen ja soolokitaristi Chris Polandin välinen suhde kiristyi, sillä Poland oli pantannut yhtyeen instrumentteja ja muita välineitä saadakseen rahaa heroiiniin. Tämä johti lopulta sekä Samuelsonin että myös Polandin erottamiseen vuoden 1987 kesäkuussa. Samuelsonin rumputeknikko Chuck Behleristä tuli virallisesti yhtyeen rumpali, mutta Megadeth oli edelleen vailla soolokitaristia. Muun muassa 16-vuotias Jeff Loomis koe-esiintyi muulle yhtyeelle, mutta Mustaine hylkäsi hänet nuoren iän vuoksi vaikka olikin pitänyt tämän soittotaidosta valtavasti. Polandin korvasi alun perin Jay Reynolds, mutta Megadethin alettua työstämään seuraavaa studioalbumiaan Reynoldsin tilalle valittiin lopulta Jeff Young, joka oli työskennellyt Reynoldsin kitarateknikkona. Youngin liittyessä yhtyeeseen Megadeth oli ehtinyt työstää seuraavaa studioalbumiaan jo kuuden viikon ajan.


title: Megadeth

text: Megadeth työsti kolmatta studioalbumiaan "So Far, So Good... So What!" tuottaja Paul Lanin kanssa yhteensä viiden kuukauden ajan. Albumin tuotantoprosessi kuitenkin kärsi Mustainen päihderiippuvuudesta, ja hän oli eri mieltä tuottaja Lanin kanssa erityisesti tavasta, jolla Lani halusi välttämättä äänittää albumin rumpuosuudet. Myöhemmin albumia miksattaessa Mustaine ja Lani riitautuivat entisestään, ja yhtye erotti Lanin tehtävistään albumin miksausten alkaessa. Lopullisesta miksauksesta vastasi lopulta Michael Wagener, joka oli työskennellyt miksaajana muun muassa Metallican vuoden 1986 studioalbumilla "Master of Puppets". "So Far, So Good... So What!" julkaistiin vuoden 1988 tammikuussa ja se sai yleisön keskuudessa lämpimän vastaanoton. Kriitikoiden keskuudessa albumin vastaanotto oli kuitenkin vaihteleva. Albumi saavutti täysin ilman radiosoiton tuomaa kaupallista apua Billboardin listalla 28. sijan ja se nousi listoille myös Euroopan maissa, Japanissa ja Uudessa-Seelannissa. Albumilta julkaistiin kolme singleä: Sex Pistols -cover ”Anarchy in the U.K.”, ”Mary Jane” ja ”Liar”, mutta yksikään singleistä ei noussut listoille. Sex Pistolsin kitaristi Steve Jones vieraili albumilla soittamassa kitaraa kappaleessa ”Anarchy in the U.K.”. Albumi sisälsi myös kappaleen ”In My Darkest Hour”, jonka Mustaine oli kirjoittanut kuultuaan entisen yhtyetoverinsa, Metallican basistin Cliff Burtonin kuolemasta. Kappaleesta kuvattiin myös musiikkivideo. "So Far, So Good... So What!" myi kultaa sekä Yhdysvalloissa että Kanadassa, ja vuonna 1998 yhtye vastaanotti Yhdysvalloissa albumista myös platinalevyn. Kanadassa albumi ylitti platinarajan vuonna 1992.


title: Megadeth

text: Julkaisun jälkeen Megadeth kiersi lämmittelijänä Dion "Dream Evil" -albumin kiertueella, ja myöhemmin vuonna 1988 yhtye oli lämmitteli Iron Maidenia Seventh Tour of a Seventh Tour -kiertueella. Elokuussa Megadeth esiintyi Monsters of Rock -festivaalitapahtumassa Britanniassa yli 100 000 hengen yleisölle. Britanniassa järjestetyn festivaalin jälkeen Megadethin oli tarkoitus jatkaa Monsters of Rock -kiertueen mukana, mutta basisti David Ellefson ilmoitti jättävänsä kiertueen kesken hakeutuakseen vieroitushoitoon. Yhtye joutui perumaan esiintymisiään suurilla stadioneilla, ja Dave Mustaine oli hyvin suivaantunut tapahtuneesta. Tiedotusvälineille viralliseksi syyksi yhtyeen poisjäämiselle esitettiin väite, jonka mukaan Ellefson oli liukastunut hotellihuoneensa kylpyammeessa ja venäyttänyt ranteensa.


title: Megadeth

text: Hieman Monsters or Rock -esiintymisen ja Ellefsonin vieroitushoidon jälkeen Mustaine erotti yhtyeestä sekä soolokitaristi Jeff Youngin että rumpali Chuck Behlerin, ja Megadeth perui Australian -kiertueensa. "So Far, So Good... So What!" -kiertueen edetessä Mustainen ja Behlerin välille oli kehittynyt ongelmia, ja tämän vuoksi Mustaine toimi samoin kuten Gar Samuelsonin kanssa kaksi vuotta aiemmin: Behlerin rumputeknikko Nick Menza liittyi yhtyeen rumpaliksi vuoden 1989 heinäkuussa. Young sen sijaan joutui lähtemään yhtyeestä, sillä Mustaine uskoi että hänen tyttöystävällään oli suhde Youngin kanssa.


title: Megadeth

text: Vuonna 1989 Mustaine, Ellefson ja Menza äänittivät kolmihenkisenä kokoonpanona cover-version Alice Cooperin kappaleesta ”No More Mr. Nice Guy” Wes Cravenin ohjaaman kauhuelokuvan "Shocker" soundtrack-albumille, ja kappale julkaistiin myös singlenä ja siitä kuvattiin musiikkivideo. Päihdeongelmiensa kanssa paininut Dave Mustaine joutui maaliskuussa vieroitukseen, kun hän kolaroi päihteiden vaikutuksen alaisena pysäköitynä olleen auton kanssa. Vieroitushoidosta palatessaan Mustaine raitistui ensimmäistä kertaa kymmeneen vuoteen.


title: Megadeth

text: Dave Mustainen raitistumisen jälkeen Megadeth oli edelleen vailla soolokitaristia. Muun muassa Guns N’ Rosesin kitaristi Slash oli jo soittanut Mustainen ja Ellefsonin kanssa yhdessä, mutta oli päättänyt jäädä Guns N’ Rosesiin. Panteran Dimebag Darrell oli ehdolla yhtyeen kitaristiksi, mutta ei suostunut liittymään yhtyeeseen ilman veljeään, rumpali Vinnie Paulia. Koska Nick Menza oli juuri liittynyt yhtyeen rumpaliksi, Mustaine joutui jättämään väliin jo toisen taitavan kitaristin. Ongelmaan löytyi lopulta ratkaisu vuoden 1990 helmikuussa, kun Marty Friedman liittyi yhtyeen uudeksi soolokitaristiksi. Jälleen nelihenkiseksi yhtyeeksi muotoutunut Megadeth sai Friedmanin myötä niin kutsutun “klassisen kokoonpanonsa“, johon lukeutuivat nyt Mustaine, Ellefson, Friedman ja Menza.


title: Megadeth

text: Maaliskuussa Megadeth aloitti seuraavan studioalbuminsa "Rust in Peace" työstämisen tuottaja Mike Clinkin kanssa, ja se julkaistiin syyskuussa 1990. Albumi äänitettiin Los Angelesissa Rumbo Studios -äänitysstudiolla ja sen äänityssessiot dokumentoitiin videojulkaisuksi "Rusted Pieces", joka julkaistiin musiikkivideoin höystettynä huhtikuussa 1991. Dave Mustainen irtautuminen päihteistä ajoi hänet puristamaan itsestään vaativia kappaleita, ja "Rust in Peacen" materiaali onkin erittäin teknistä ja monipuolista. Albumia pidetään yhtenä sekä Megadethin että koko thrash metalin tärkeimmistä kulmakivistä, ja se huomioitiin vuonna 1991 yhtyeen uran ensimmäisellä Grammy-ehdokkuudella kategoriassa ”Best Metal Performance”. Albumin kappaleiden sanoitusten teema oli jälleen laaja: ”Dawn Patrol” kertoi maapallon lämpenemisestä ja sen ympäristövaikutuksista, ”Take No Prisoners” sotavangeista, singlelohkaisu ”Holy Wars... The Punishment Due” uskonnosta ja ”Best Metal Performancen” Grammy-ehdokkuuden vuonna 1992 saanut single ”Hangar 18” salaliittoteorioista. "Rust in Peacen" ja menestyksekkään Clash of the Titans -maailmankiertueen johdosta Megadethin suosio metallimusiikin valtavirtapiireissä kasvoi entisestään.


title: Megadeth

text: Vuonna 1991 Megadeth levytti kappaleen ”Go to Hell” Keanu Reevesin ja Alex Winterin tähdittämän elokuvan "Billin ja Tedin maailma" soundtrack-albumille.


title: Megadeth

text: Megadethin suurin kaupallinen menestys, yhtyeen uran viides studioalbumi "Countdown to Extinction" julkaistiin vuoden 1992 heinäkuussa. Albumi nousi Yhdysvalloissa "Billboardin" albumilistan toiseksi, ja sen neljä singlejulkaisua (”Symphony of Destruction”, ”Foreclosure of a Dream”. ”Sweating Bullets” ja ”Skin o’ My Teeth”) muodostuivat yhtyeen tuotannon klassikkokappaleiksi. "Countdown to Extinctionista" tuli Megadethin menestynein levytys, minkä johdosta Mustainen päätavoitteena on aina ollut albumin jälkeen voittaa "Countdown to Extinctionin" saavuttama musiikillinen menestys uutta albumia tehdessä.


title: Megadeth

text: Vuonna 1993 Megadeth julkaisi singlenä Dave Mustainen kirjoittaman kappaleen ”Angry Again”, jonka Mustaine oli säveltänyt alun perin "Countdown to Extinctionia" varten. Kappale huomioitiin Grammy-ehdokkuudella kategoriassa ”Best Metal Performance”, ja se julkaistiin myös "Last Action Hero" -elokuvan soundtrack-albumilla.


title: Megadeth

text: Dave Mustaine paini jälleen päihdeongelmiensa kanssa, mikä johtimyös Megadethin konsertin peruuntumiseen Japanin legendaarisella Budokan-areenalla. Mustaine toipui yliannostuksesta, mutta Budokan-konsertin peruuntuminen oli kitaristi Marty Friedmanille suurimpia pettymyksiä hänen urallaan Megadethissa.


title: Megadeth

text: Alkuvuodesta 1994 Megadeth ja tuottaja Max Norman aloittivat Megadethin seuraavan studioalbumin, "Youthanasian", työstämisen Phase Four Studios -äänitysstudiolla Phoenixissa, Arizonassa. Muutamia päiviä myöhemmin studion laitteisto pakotti yhtyeen kuitenkin vaihtamaan työskentelypaikkaa ja etsimään tilalle uuden, vaihtoehtoisen studion. Dave Mustaine vaati, että yhtye äänittäisi albumin Arizonassa, mutta sopivia tiloja studiotyöskentelyyn ei onnistuttu löytämään. Normanin ehdotuksesta yhtye päätti vuokrata varastorakennuksen rakennuttaakseen oman studionsa Phoenixiin. Studion valmistuessa yhtye työsti kappalemateriaalia tulevaa albumiaan varten Vintage Recorders -studiolla. Albumin äänitysprosessi taltioitiin ja se julkaistiin vuonna 1995 videotallenteena "".


title: Megadeth

text: "Youthanasia" julkaistiin marraskuun 1994 alussa kahdeksan kuukautta kestäneen studiotyöskentelyn tuloksena. Albumi debytoi "Billboardin" listan neljäntenä ja se sai positiivisen vastaanoton kriitikoilta ja oli menestys myös yhtyeen fanien keskuudessa. Musiikillisesti "Youthanasia" siirsi Megadethia aiempaa enemmän kohti valtavirran metallimusiikkia. Albumi saavutti menestystä myös Euroopassa ja esimerkiksi Suomessa yhtyeelle myönnettiin albumista kultalevy vuonna 1994. Yhdysvalloissa ja Kanadassa albumi myi platinaa. "Youthanasian" kappaleista ”Train of Consequences” ja ”À Tout le Monde” julkaistiin singlet ja musiikkivideot. Marraskuun lopulla yhtye vieraili David Lettermanin isännöimässä "Late Show with David Letterman" -talk show’ssa esittämässä tuoreet singlejulkaisunsa. ”Train of Consequences” oli "Billboardin" Hot Mainstream Rock Tracks -listan 29. ja brittilistan 22. ”À Tout le Monde” oli Hot Mainstream Rock Tracks -listan 31., mutta televisiokanava Music Television hyllytti kappaleen musiikkivideon, koska kappaleen väitettiin kertovan itsemurhasta ja kannustavan siihen. Dave Mustaine suivaantui rakastamaansa kappaletta kohtaan esitetyistä väitteistä ja kiisti kappaleeseen kohdistetut väitteet jyrkästi haastatteluissa.


title: Megadeth

text: Vuonna 1995 Dave Mustaine kamppaili jälleen huumeriippuvuutensa kanssa ja joutui menemään vieroitukseen. Vieroitusjakson jälkeen Mustaine kertoi olevansa täysin kuivilla ja että Megadethissa on täysi nollatoleranssi huumeiden suhteen. Heinäkuussa 1995 yhtye julkaisi EP-levyn "Hidden Treasures", joka koostui cover-kappaleista, ennenjulkaisemattomasta materiaalista ja elokuviin levytetyistä kappaleista. EP:n kappale ja singlejulkaisu ”99 Ways to Die” huomioitiin Grammy-ehdokkuudella kategoriassa ”Best Metal Performance”. "Hidden Treasures" oli "Billboardin" listan 90., ja se nousi listoille myös Britanniassa ja Japanissa.


title: Megadeth

text: "Youthanasian" jälkeisen maailmankiertueen päätyttyä Megadeth vietti vapaata vuoden 1995 loppuun. Mustaine perusti yhtyeen MD.45, joka julkaisi vuonna 1996 studioalbumin "The Craving". Marty Friedman rakennutti uuteen kotiinsa Phoenixissa oman kotistudionsa ja äänitti soolouransa neljännen studioalbumin "True Obsessions", joka julkaistiin Japanissa vuoden 1996 huhtikuussa ja Yhdysvalloissa lokakuussa.


title: Megadeth

text: Vuoden 1996 syyskuussa yhtye matkusti Lontooseen työstämään kappaleita seuraavaa studioalbumia varten. Yhtyeen uudeksi manageriksi palkattu Bud Prager oli tiiviisti mukana albumin sävellysprosessissa ja Mustaine toivoi, että Pragerin mukanaan tuoma ulkopuolisen vaikuttajan näkökulma toisi Megadethille kaivatun uudistuksen, jonka avulla yhtye voisi vihdoin nousta Yhdysvalloissa Billboardin albumilistan kärkeen tulevalla albumillaan.


title: Megadeth

text:
Albumia työstettiin tuottaja Dann Huffin kanssa alun perin nimellä "Needles and Pins", mutta lopulta eri vaiheiden jälkeen se julkaistiin nimellä "Cryptic Writings" vuoden 1997 kesäkuussa. Albumin avauskappale ja ensimmäisenä singlenä julkaistu ”Trust” menestyi listoilla ja se sai paljon radiosoittoa. ”Trust” nousi Hot Mainstream Rock Tracks -listan viidenneksi, ja albumin kolme muuta singleä – ”Almost Honest”, ”Use the Man” ja ”A Secret Place” – ylsivät jokainen 20 parhaan joukkoon. ”Trust” toi yhtyeelle jälleen Grammy-ehdokkuuden kategoriassa ”Best Metal Perfomance” vuonna 1998. "Cryptic Writings" ylsi Yhdysvalloissa Billboardin listan kymmenenneksi, ja albumista myönnettiin yhtyeelle kultalevy lokakuussa 1997. "Cryptic Writings" saavutti maailmanlaajuisesti korkeimman listasijoituksensa Suomessa, missä se nousi albumilistan toiseksi. Hyvästä single- ja listamenestyksestään huolimatta "Cryptic Writings" jakoi kriitikot ja yhtyeen fanikunnan kahtia: esimerkiksi "Allmusicin" Stephen Thomas Erlewine kehui yhtyeen innokkuutta muuttaa tavaramerkkityyliään, mutta kritisoi albumia etenkin Dave Mustainen aiempaa kunnianhimoisempien sävellysten takia. Vuonna 1998 Megadeth jatkoi albumin markkinoimista aktiivisesti julkaisemalla kolme EP-levyä: Japanissa, Argentiinassa ja Etelä-Koreassa julkaistu "" koostui "Cryptic Writingsin" kappaleiden instrumentaaliversioista, ja maailmanlaajuiseen levitykseen julkaistut "Live Trax" ja "Live Trax II" koostuivat konserteissa äänitetyistä kappaleista.
"Cryptic Writingsia" seuranneella kiertueella rumpali Nick Menza joutui jättämään kiertueen kesken, koska hänen polvivaivansa olivat pahentuneet kiertueen edetessä. Hänen tilalleen palkattiin aiemmin Mustainen kanssa MD.45 -yhtyeessä soittanut Jimmy DeGrasso. Järjestelyn piti olla alun perin tilapäinen, mutta Dave Mustaine päätti lopulta että kokoonpano jäisi lopulliseksi.


title: Megadeth

text: Koska yhteistyö Dann Huffin kanssa oli osoittautunut onnistuneeksi ratkaisuksi ja yhtye oli "Cryptic Writingsin" singelohkaisuilla onnistunut saamaan mittavan määrän radiosoittoa ja menestystä, yhteistyötä Huffin kanssa päätettiin jatkaa myös seuraavalla studioalbumilla "Risk". Yhtye alkoi työstää albumia vuoden 1999 tammikuussa Nashvillessa. Bud Pragerilla oli "Riskin" kappalemateriaalissa entistä suurempi panos ja vaikutusvalta, ja lopulliselle albumille päätyi peräti viisi hänen työstämäänsä kappaletta. Prager suostutteli Mustainen antamaan entistä enemmän valtaa myös tuottaja Huffille, mitä Mustaine on myöhemmin kertonut katuneensa.


title: Megadeth

text: "Risk" julkaistiin vuoden 1999 elokuussa. Albumi otettiin happamasti vastaan, eikä se saavuttanut suosiota kriitikoiden ja yleisön keskuudessa. Huolimatta uudesta, kevyemmästä ja melodisemmasta tyylisuunnastaan "Risk" myi Yhdysvalloissa yli puoli miljoonaa kappaletta eli kultalevyn verran jo ilmestymisvuonnaan. Albumin sijoitus Billboardin listalla oli 16. Suomessa Megadethin suosio jatkui jälleen ilman merkittävää notkahdusta, sillä "Cryptic Writingsin" tapaan myös "Risk" saavutti maailmanlaajuisesti korkeimman listasijoituksensa juuri Suomessa nousten albumilistalla kahdeksanneksi. Albumin kappaleista ”Crush ’Em”, ”Breadline” ja ”Insomnia” julkaistiin singleinä, ja ”Crush ’Em” julkaistiin myös "Täydellisen sotilaan paluu" -elokuvan soundtrack-albumilla. ”Crush ’Em” ja ”Breadline” ylsivät Billboardin Hot Mainstream Rock Tracks -listan kymmenen parhaan joukkoon, ja myös ”Insomnia” nousi listan sijalle 26.


title: Megadeth

text: Soolokitaristi Marty Friedman erosi yhtyeestä kesken albumia seuranneen kiertueen keskittyäkseen soolouraansa ja haluten kehittyä muusikkona sen sijaan, että soittaisi pelkästään metallimusiikkia. Levy-yhtiö Capitol Records ilmoitti, ettei mahdollisuutta uudesta levytyssopimusta aiota panna käytäntöön. Yhtye värväsi kitaristiksi Al Pitrellin jatkaakseen kiertueen loppuun ja samanaikaisesti levytti kaksi uutta kappaletta kokoelma-albumille "", joka täytti Megadethin viimeiset sopimusvelvoitteet Capitol Recordsille.


title: Megadeth

text: Megadeth oli Capitol Recordsin sopimuksen päätyttyä vapaa allekirjoittamaan levytyssopimuksen minkä tahansa levy-yhtiön kanssa. Yhtye teki sopimuksen Sanctuary Recordsin kanssa, ja aloitti pian seuraavan studioalbuminsa "The World Needs a Hero" äänittämisen. Dave Mustaine erotti manageri Bud Pragerin tehtävistään, ja vastasi albumin tuottamisesta itse. Megadeth työsti albumiaan huolellisesti, ja sitä äänitettiin kolmella eri studiolla. "The World Needs a Hero" julkaistiin vuoden 2001 toukokuussa, ja se oli Yhdysvalloissa Billboardin listan 16. Myös Suomessa Megadethin listamenestys oli aiempaa heikompaa, sillä "The Wold Needs a Hero" oli korkeimmillaan Suomen albumilistan sijalla 23. Albumilta julkaistiin singleinä kappaleet ”Moto Psycho” ja ”Dread and the Fugitive Mind”, joka oli jo aiemmin julkaistu kokoelmalla "Capitol Punishment: The Megadeth Years". Hot Mainstream Rock Tracks -singlelistalla 22. sijalle nousseesta ”Moto Psychosta” kuvattiin myös musiikkivideo. Musiikillisesti "The World Needs a Hero" oli aiempaa raskaampi tuotos.


title: Megadeth

text: Toukokuussa 2001 Megadeth esiintyi VH1-musiikkikanavan tuottaman "Behind the Music" -dokumenttisarjan jaksossa, jossa haastateltavina olivat yhtyeen "The World Needs a Hero" -kokoonpanon ohella muun muassa Metallican James Hetfield ja Lars Ulrich ja monia Megadethin entisiä jäseniä.


title: Megadeth

text: "The World Needs a Heron" julkaisemisen jälkeen Megadeth kiersi Euroopassa AC/DC:n ja Yhdysvalloissa Iced Earthin ja Endon kanssa. Yhdysvalloissa yhtye joutui keskeyttämään kiertueen syyskuun 11. päivän iskujen vuoksi, ja tämä perui myös yhtyeen aikeet konsertin taltioimisesta Argentiinassa. Argentiinan-konsertin peruunnuttua yhtye taltioi marraskuussa kaksi konserttiaan Arizonassa livealbumiksi ja DVD:ksi "Rude Awakening".


title: Megadeth

text: Hyvä onni jäi kuitenkin lyhyeksi. Monet luulivat Megadethin keulahahmon Dave Mustainen musiikillisen uran olevan ohi, kun hän sai hermovaurion käteensä vuonna 2002. Hermovaurion seurauksena Mustainen vasen käsi oli täysin tunnoton neljän kuukauden ajan. Mustaine epäili, pystyisikö hän enää ikinä esiintymään. Lääkärit kertoivat Mustainelle, ettei hän välttämättä ikinä saisi takaisin käden toimintakykyä saati kitaran soittokykyä. Mustaine lopetti Megadethin tulevaisuudensuunnitelmia vailla.


title: Megadeth

text: Tunnon palaillessa Dave Mustainen käteen hän aloitti intensiivisen, vuoden kestäneen painoterapiakuntoutuksen toivomuksenaan saada takaisin tarpeeksi voimaa pystyäkseen lopulta soittamaan kitaraa. Saatuaan voimansa takaisin Mustainen täytyi vielä kuitenkin työskennellä soittotekniikkansa kanssa. Hän palkkasi kitaransoitonopettajan ja tämän opissa opetteli soittamaan kitaraa uudestaan yrittäen myös korjata aiemmin tekemiään virheitä.


title: Megadeth

text: Kun Mustaine pystyi jälleen soittamaan kitaraa entiseen tapaansa, hän alkoi työstää kappalemateriaalia julkaistakseen oman sooloalbuminsa. Mustainen tarkoituksena oli levyttää kappaleita kahden albumin verran, ja julkaista ne kahtena eri studioalbumina muutaman vuoden aikavälillä. Yhtyeen ja levy-yhtiö EMI:n sopimus kuitenkin muutti suunnitelmia, ja Mustainen täytyi julkaista albumi aikomuksestaan poiketen Megadethin levytyksenä. Yhtyeen kymmenes, nimen "The System Has Failed" saanut albumi äänitettiin Nashvillessa ja Tempessä. Mustaine vastasi itse albumin tuottamisesta yhdessä avustavan tuottajan, jo 1990-luvun viimeisimmillä Megadethin albumeilla työskennelleen Jeff Baldingin kanssa. Mustaine kertoi, että olisi halunnut Megadethin niin kutsutun ”klassisen kokoonpanon” levyttävän myös "The System Has Failedin". Hän otti yhteyttä basisti David Ellefsoniin, soolokitaristi Marty Friedmaniin ja rumpali Nick Menzaan albumin äänittämistä koskien, mutta suunnitelma kariutui Mustainen ja Ellefsonien välisiin erimielisyyksiin. Ellefson olisi halunnut saada tulevasta albumista suuremmat korvaukset kuin mitä hän oli saanut yhtyeen edellisestä studioalbumista "The World Needs a Hero", ja lisäksi hän oli julkisesti väittänyt Mustainen käsivaivan olleen valetta. Tämä loi kitkaa Mustainen ja Ellefsonin välille vuosiksi, ja albumin tiimoilta Mustaine totesi ettei enää haluaisi tehdä yhteistyötä Ellefsonin kanssa. Myös Marty Friedman jäi sivuun projektista sopimusriitojen vuoksi, ja Nick Menza erotettiin rumpalin tehtävistä, koska Mustainen mukaan Menza ei ollut valmistautunut riittävästi albumin äänittämistä varten.


title: Megadeth

text: Albumilla vaikuttivat lopulta basisti Jimmy Lee Sloas, rumpali Vinnie Colaiuta ja hieman yllättäen yhtyeen entinen soolokitaristi Chris Poland. Näin ollen se oli Megadethin ensimmäinen levytys, jolla basisti Ellefson ei soittanut, ja samalla Mustainen ja Polandin ensimmäinen yhteinen albumi sitten vuoden 1986. Poland suostui vaikuttamaan yhtyeen soolokitaristina ainoastaan äänitysten ajan, sillä hän ei enää halunnut palata vakituisesti yhtyeeseen voidakseen keskittyä perustamaansa fuusiojazz -yhtye OHM:iin.


title: Megadeth

text: "The System Has Failed" julkaistiin Yhdysvalloissa jälleen Sanctuary Records -levymerkillä, kun Euroopassa julkaisusta vastasi EMI. Albumi julkaistiin kansainvälisesti syyskuussa 2004 ja se sai valtavan positiivisen vastaanoton. Yhdysvalloissa albumi debytoi Billboardin listan 18. sijalla, ja Suomessa sen sijoitus oli 12. Albumin singlelohkaisu ”Of Mice and Men” ylsi Billboardin Hot Mainstream Rock Tracks -listan 39. sijalle ja toinen single ”Die Dead Enough” listasijalle 21.


title: Megadeth

text: "The System Has Failedia" seuranneen Blackmail the Universe -maailmankiertueen Megadeth aloitti vuoden 2004 lokakuussa uudella kokoonpanolla, johon Mustainen lisäksi lukeutuivat basisti James MacDonough, soolokitaristi Glen Drover ja hänen veljensä, rumpali Shawn Drover. Nick Menzan oli jälleen tarkoitus soittaa yhtyeen rumpalina tulevalla kiertueella, mutta hänen ja muun yhtyeen tien erkanivat jälleen, koska Menza ei ollut riittävän hyvässä fyysisessä kunnossa kestääkseen tulevan kiertueen tuoman kulutuksen. Shawn Drover liittyi yhtyeen rumpaliksi vasta viisi päivää ennen kiertueen alkua. Kiertueen aikana yhtye kiersi Yhdysvalloissa Exoduksen kanssa, ja Euroopassa yhtyeen kiertuekumppaneina olivat Diamond Head ja Dungeon.


title: Megadeth

text: Vuonna 2005 Capitol Records julkaisi kokoelma-albumin "", jolle Megadethin fanit saivat äänestää kappaleet yhtyeen verkkosivuston äänestyksen avulla. Albumi sisälsi pelkästään Capitol Recordsin levymerkillä aiemmin julkaistua Megadethin tuotantoa eikä lainkaan yhtyeen 2000-luvun kappaleita lukuun ottamatta vuonna 2000 "Capitol Punishment: The Megadeth Years" -kokoelma-albumille äänitettyjä kappaleita “Kill the King“ ja “Dread and the Fugitive Mind“. "Greatest Hits: Back to the Start" oli Billboardin listalla sijalla 65., Suomessa korkeimmillaan albumilistan 21., ja myi kultaa Kanadassa. Albumin rajoitettu painos sisälsi myös DVD:n, joka koostui aiemmin julkaisemattomista konserteissa kuvatuista videoista, sisälsi kappaleen “Kill the King“ musiikkivideon vaihtoehtoisen version sekä ennakkotunnelmia tulevalta DVD:ltä "Arsenal of Megadeth". Capitol Records julkaisi myös DVD:n "Video Hits", joka koostui kuudesta Megadethin musiikkivideosta.


title: Megadeth

text: "The System Has Failedin" ja Blackmail the Universe -maailmankiertueen myötä Megadethin suosio oli kääntynyt uuteen nousuun, ja Mustaine alkoi yhä vahvemmin pitämään ajatusta Megadethin jatkamisesta varmempana. Lokakuussa 2005 Megadethin esiintyessä Estadio Obras Sanitarias -stadionilla Argentiinan Buenos Airesissa loppuunmyydyn, 25 000 hengen yleisön edessä Mustaine vahvisti, että yhtye tulisi jatkamaan uraansa. Yhtye taltioi konsertin, ja se julkaistiin vuoden 2007 syyskuussa livealbumina ja DVD:nä "". DVD menestyi hyvin Yhdysvalloissa, jossa sitä myytiin yli 50 000 kappaletta eli kultalevyn verran. Suomessa se oli musiikki-DVD-listan kärki.


title: Megadeth

text: Vuonna 2006 basisti James MacDonough ilmoitti Megadethin verkkosivustolla eroavansa yhtyeestä. Yhtyeen uudeksi basistiksi liittyi aiemmin muun muassa Black Label Societyssa ja White Lionissa soittanut James LoMenzo.


title: Megadeth

text: Megadethin uran jatkumisen varmistuttua Dave Mustaine aloitti uuden kappalemateriaalin työstämisen. Toukokuussa 2006 yhtye ilmoitti seuraavan albuminsa "United Abominations" olevan lähes valmis, ja että albumi julkaistaisiin lokakuussa. Julkaisu siirtyi kuitenkin vuoden 2007 toukokuulle, koska yhtye halusi viimeistellä albumin huolellisesti. "United Abominations" julkaistiin 15. toukokuuta 2007, ja se oli Megadethin ensimmäinen studioalbumi basisti James LoMenzon, kitaristi Glen Droverin ja rumpali Shawn Droverin kanssa. Albumi oli Yhdysvalloissa albumilistan kahdeksas ja Suomessa toinen, ja se sai hyvin positiivisen vastaanoton niin yhtyeen faneilta kuin kriitikoiltakin. Yhtye oli aloittanut albumia markkinoineen kiertueensa jo maaliskuussa konsertoimalla Pohjois-Amerikassa Heaven and Hellin kanssa. Kanadassa yhtyeen lämmittelijänä esiintyi Down ja Yhdysvalloissa Machine Head. Pian "United Abominationsin" julkaisun jälkeen yhtye suuntasi Eurooppaan, jossa se esiintyi eri festivaaleilla kesän ajan. Myöhemmin yhtye esiintyi jälleen Yhdysvalloissa Tour of Duty -kiertueellaan, ja marraskuussa Megadeth soitti Gigantour -kiertueellaan Australiassa Static-X:n, DevilDriverin ja Lacuna Coilin kanssa.


title: Megadeth

text: Lokakuussa yhtye julkaisi koko uransa kattavan, neljän CD:n ja yhden DVD:n kokoelman "Warchest", joka nousi Suomessa albumilistan sijalle 36.


title: Megadeth

text: Vuoden 2008 tammikuussa kitaristi Glen Drover erosi yhtyeestä, koska hän halusi viettää enemmän aikaa perheensä kanssa ja hän oli kyllästynyt alituiseen kiertue-elämään. Drover myös kertoi, että hänellä oli yhteistyövaikeuksia muiden yhtyeen jäsenten kanssa. Droverin korvasi aiemmin Nevermore- ja Jag Panzer -yhtyeissä vaikuttanut Chris Broderick, ja Megadeth esiintyi ensimmäisen kerran uudella kokoonpanollaan Helsingin jäähallissa helmikuun alussa. Pian tämän jälkeen kolmas Gigantour -kiertue käynnistyi Pohjois-Amerikassa, josta Megadeth jatkoi Tour of Duty -kiertuettaan Etelä-Amerikkaan ja Meksikoon. Syyskuussa yhtye julkaisi uuden kokoelma-albumin "", joka sisälsi kappaleita yhtyeen uran jokaiselta studioalbumilta.


title: Megadeth

text: Vuoden 2008 heinäkuussa Megadeth ilmoitti aloittavansa uuden albuminsa "Endgame" äänittämisen tulevana syksynä. Albumin tuotti "United Abominationsin" ja "Warchest" -boksin tapaisesti Andy Sneap, ja vuoden 2009 toukokuussa viimeistelty "Endgame" julkaistiin syyskuussa. Albumi oli Yhdysvalloissa albumilistan yhdeksäs ja Suomessa seitsemäs, ja sen singlejulkaisu ”Head Crusher” oli Grammy-ehdokkaana kategoriassa ”Best Metal Performance”. "Endgamen" toinen single ”The Right to Go Insane” oli "Billboardin" Hot Mainstream Rock Tracks -listan 34., ja se pysyi listalla seitsemän viikon ajan. Lokakuussa yhtye aloitti albumin promotoimiseksi vuoden loppuun kestäneen kiertueen, jolla lämmittelijöinä esiintyivät Machine Head, Suicide Silence, ja Warbringer.


title: Megadeth

text: Helmikuussa 2010 Dave Mustaine tiedotti yhtyeen virallisella verkkosivustolla, että alkuperäisen basisti David Ellefson palaa yhtyeeseen James LoMenzon eroamisen myötä. Ellefson esiintyi yhtyeessä ensi kertaa eronsa jälkeen "Rust in Peace" -albumin 20-vuotisjuhlakiertueen käynnistyessä maaliskuussa Pohjois-Amerikasta. Maaliskuussa yhtye taltioi konserttinsa Hollywood Palladiumissa, ja se julkaistiin livealbumina, DVD:nä ja Blu-rayna "Rust in Peace Live" syyskuussa. "Billboardin" albumilistalla "Rust in Peace Live" nousi 161. listasijalle, mutta kaupallisesti menestynyt DVD-julkaisu oli Top Billboard 50 Music Videos -listan toinen. Suomessa "Rust in Peace Liven" DVD-versio nousi korkeimmillaan musiikki-DVD-listan neljäs.


title: Megadeth

text: Vuoden 2010 kesäkuussa Megadeth, Metallica, Slayer ja Anthrax esiintyivät ensimmäistä kertaa yhdessä samalla esiintymislavalla. Kaikki neljä yhtyettä esiintyivät yhdessä viidessä konsertissa, joista Bulgariassa taltioitu konsertti esitettiin elokuvateattereissa satelliittien välityksellä ja julkaistiin myös DVD:nä ja Blu-rayna "" vuoden 2010 lokakuussa. DVD oli listakärki muun muassa Yhdysvalloissa ja Britanniassa, ja Yhdysvalloissa se myi kaksinkertaista platinaa. The Big Four -konserttien ohella Megadeth esiintyi myös omalla kiertueellaan, ja Suomessa yhtye esiintyi kesän 2010 aikana Tuska Open Air Metal Festival -festivaalilla Helsingissä.


title: Megadeth

text: Syyskuussa 2010 Activisionin julkaiseman "" -videopelin mukana julkaistiin ensi kertaa Dave Mustainen peliä varten kirjoittama kappale ”Sudden Death”. Mustaine oli mukana pelin kehittämisessä ja oli myös yksi pelin ääninäyttelijöistä. Peli sisälsi myös kaksi muuta Megadethin kappaletta: ”Holy Wars... The Punishment Due” ja ”This Day We Fight!”. ”Sudden Death” oli ensimmäinen levytys David Ellefsonin kanssa sitten vuoden 2002, ja kappale huomioitiin myös Grammy-ehdokkuudella kategoriassa ”Best Metal Performance”.


title: Megadeth

text: Maaliskuussa 2011 Megadeth aloitti Slayerin kanssa kuukauden mittaisen yhteiskiertueen. Yhtyeet konsertoivat Suomessa Helsingin jäähallissa 17. maaliskuuta. Omaelämäkertansa julkaissut Dave Mustaine myös vieraili ennen konsertin alkua tapaamassa fanejaan ja jakamassa nimikirjoituksia Helsingin Suomalaisessa kirjakaupassa.


title: Megadeth

text: Megadethin kolmastoista studioalbumi "TH1RT3EN" julkaistiin marraskuussa 2011. Albumin tuotti Johnny Karkazis, ja se äänitettiin yhtyeen omalla Vic’s Garage -studiolla Kaliforniassa. Albumia seuranneella maailmankiertueella yhtye poikkesi myös Suomeen ja konsertoi 29. kesäkuuta 2012 pääesiintyjänä Tuska Open Air Metal Festival -festivaalilla Helsingissä. Positiivisen vastaanoton saanut "TH1RT3EN" oli Yhdysvalloissa "Billboardin" listan 11., ja Suomessa albumilistan kahdeksas. ”Sudden Death” -singlen Grammy-ehdokkuuden ohella myös albumin kaksi muuta singleä, ”Public Enemy No. 1” ja ”Whose Life (Is It Anyways?)”, olivat ehdolla Grammy-voittajiksi vuosina 2012 ja 2013 kategoriassa ”Best Hard Rock/Metal Performance”.


title: Megadeth

text: Vuoden 2012 elokuussa yhtye paljasti, että se aloittaisi jälleen yhteistyön "TH1RT3EN" -albumin tuottaneen John Karkazisin kanssa. Joulukuussa Dave Mustaine kirjoitti Twitter-tilillään yhtyeen viimeistelleen studiossa jo kolme uutta kappaletta tulevaa albumia varten. Niin ikään joulukuussa Megadethin ja levy-yhtiö Roadrunner Recordsin välinen yhteistyö päättyi, ja yhtye kertoi julkaisevansa tulevan albuminsa Mustainen oman levy-yhtiön, Universal Music Groupin alayhtiö Tradecraftin avulla. Megadethin 14. studioalbumi "Super Collider" julkaistiin lopulta 4. kesäkuuta 2013, ja se debytoi Yhdysvalloissa Billboardin listan kuudentena. "Super Collider" toi yhtyeelle sen korkeimman listasijoituksen Yhdysvalloissa sitten vuoden 1994, jolloin yhtyeen uran kuudes studioalbumi "Youthanasia" oli yltänyt listalla neljänneksi. Suomessa albumi ylsi listan neljännelle sijalle. Albumin nimikkokappale ”Super Collider” julkaistiin singlenä jo aiemmin keväällä ennen itse albumin julkaisua. "Super Collider" sai suhteellisen hyvästä listamenestyksestään huolimatta ristiriitaisia arvioita musiikkipiireissä: "Allmusic" -sivuston James Christopher Monger antoi albumin arvosanaksi kaksi ja puoli tähteä viidestä, mutta esimerkiksi Suomessa "Soundin" Marko Säynekoski kirjoitti ”"Super Colliderin" tavoittelevan periamerikkalaista suurisoundista rockia”, ja vaikka ”kyseinen tyyli ei ehkä ole kaikkein luontevin eikä bändi itsekään tunnu aina täysin varmalta linjastaan, voi Megadethin riffien iskuvoimaan voi edelleen luottaa”. "Loudwire" -sivuston Chad Bowar vertasi albumia Megadethin vuonna 1999 julkaisemaan, kritisoituun studioalbumiin "Risk" ja kirjoitti, ettei ”albumi tarjoa kuulijalleen klassista Megadethia kuin pienissä annoksissa”, ja että ”albumi sisältää joitain erinomaisia ja keskivertoja kappaleita, mutta myös laadullisesti täytemateriaaliksi luokiteltavia sävellyksiä”.


title: Megadeth

text: 24. syyskuuta 2013 Megadeth julkaisi uuden livealbuminsa "" CD-, DVD- ja Blu-ray-formaateissa. Albumi oli äänitetty edellisvuoden "Countdown to Extinction" -albumin 20-vuotisjuhlakiertueella Los Angelesin Fox Theatressa. Albumin vastaanotto kriitikoiden keskuudessa oli varsin positiivinen ja esimerkiksi "Allmusicin" Fred Thomas kirjoitti julkaisun olevan ”yllättävänkin mukaansatempaava ja mielenkiintoinen”. Albumi ylsi Yhdysvalloissa "Billboardin" albumilistalla sijalle 119.


title: Megadeth

text: Megadeth aloitti uuden maailmankiertueensa vuoden 2014 huhtikuussa. Yhtye konsertoi kiertueen aikana Kanadan suurimman rockfestivaali Amnesia Rockfestin pääesiintyjänä yli 200 000 hengen yleisölle, ja esiintyi Suomessa Oulun loppuunmyydyn Qstock -festivaalin pääesiintyjänä heinäkuussa. Kesäkuussa yhtye julkaisi Facebookin ja Twitterin välityksellä tiedon, että se oli aloittanut 15. studioalbuminsa kappalemateriaalin työstämisen.


title: Megadeth

text: Vuoden 2014 marraskuussa pitkään Megadethissa vaikuttaneet kitaristi Chris Broderick ja rumpali Shawn Drover ilmoittivat yllättäen jättäneensä yhtyeen. Drover ilmoitti haluavansa keskittyä Megadethin sijaan muihin musiikillisiin projekteihinsa, ja Broderick kertoi hänen eroamisensa johtuneen musiikillisista erimielisyyksistä sekä halusta panostaa uuteen musiikkiin Megadethin ulkopuolella. Basisti David Ellefson ilmoitti pian kokoonpanomuutoksen jälkeen, että yhtyeen tavoite on löytää korvaajat Broderickille ja Droverille, ja aloittaa seuraavan studioalbuminsa äänittäminen vuoden 2015 alussa. Yhtyeen uudesta kokoonpanosta liikkui lukuisia huhuja, ja esimerkiksi sosiaalisessa mediassa ennakoitiin edellisen kerran 1990-luvulla vaikuttaneen ”klassisen kokoonpanon” paluuta. Tuolloin yhtyeen rumpalina soittanut Nick Menza kommentoi ”olevansa avoin palaamaan yhtyeen rumpaliksi, mutta päätös tästä olisi Dave Mustainen eikä hänen.” Sen sijaan entiset kitaristit Glen Drover ja Jeff Young ilmoittivat jyrkästi, ”etteivät tulisi enää koskaan palaamaan yhtyeeseen.”


title: Megadeth

text: Vuoden 2015 maaliskuussa Megadeth ilmoitti, että Lamb of God -yhtyeen rumpali Chris Adler korvaisi Shawn Droverin yhtyeen seuraavalla studioalbumilla. Pitkään yhtyeeseen huhuttu Nick Menza oli ehtinyt jo soittaa yhtyeen uuden albumin viidellä kappaleella, mutta hänen paluunsa yhtyeeseen kaatui kuitenkin sopimusneuvotteluissa. Myös yhtyeen entisen soolokitaristi Marty Friedmanin paluusta takaisin yhtyeeseen eläteltiin toiveita, kunnes Megadeth ilmoitti Kiko Loureiron olevan yhtyeen uusi soolokitaristi. Albumi "Dystopia" julkaistiin 22. tammikuuta 2016.


title: Megadeth

text:
Heinäkuussa 2016 Megadeth ilmoitti, että yhtyeen kiertuerumpalina tähän saakka toiminut Dirk Verbeuren ylennetään Megadethin vakituiseksi jäseneksi.Kitaristit
Basistit
Rumpalit


title: Puolan jaot

text: Puolan jaot olivat kolme 1700-luvulla tapahtunutta valloitusta, joissa Venäjä, Itävalta ja Preussi ottivat alueita Puolasta. Vielä ensimmäissä (1772) ja toisessa jaossa (1793) Puola-Liettua eli Puolan kuningaskunta ja Liettuan suuriruhtinaskunta pysyi suvereenina, mutta menetti alueita naapureilleen. Kolmannessa jaossa (1795) loputkin valtiosta liitettiin naapureihin.


title: Puolan jaot

text: Kolmannen jaon jälkeen ei enää ollut olemassa Puolan valtiota, vaan sen historiallinen alue kuului Itävallalle (sittemmin Itävalta-Unkarille 1867–1918), Venäjälle, jonka hallussa olevasta alueesta muodostettiin Kongressi-Puola, sekä Preussille, sittemmin sen seuraajalle, Saksan keisarikunnalle. Ensimmäisen maailmansodan jälkeen vuonna 1918 syntyi uusi itsenäinen Puolan tasavalta.


title: Puolan jaot

text: Puolan jakojen seurauksena Puola-Liettuan valtioalueesta saivat Venäjä 463 200 km² ja 5 400 000 alamaista, Preussi 141 400 km² ja 2 600 000 alamaista sekä Itävalta 128 900 km² ja 4 200 000 alamaista.


title: Puolan jaot

text: Puolan naapurit olivat voimistuneet 1700-luvulla: Preussin kuningaskunta oli noussut suurvallaksi, Venäjä ja Itävalta olivat vahvistuneet huomattavasti. Puolan vastustuskykyä heikensi keskushallinnon heikkous. Hallintoa ei oltu uudistettu vuosisatoihin, sillä feodaaliylimystö piti tiukasti kiinni vallastaan ja etuoikeuksistaan jarruttaen ja vastustaen uudistuksia. Sillä aikaa naapureissa oli toteutettu itsevaltiuden ajalle tyypillinen vallankeskitys ja luotu voimakas armeija. Tilannetta pahensi Ranskan ja naapurimaiden sekaantuminen Puolan kuninkaanvaaleihin. Hajanainen ja heikko valtio joutui lopulta naapureidensa jakamaksi.


title: Puolan jaot

text: Kehitys Puolan jakoihin alkoi, kun Venäjä tuki Puolan perimyssodan seurauksena Puolan kuninkaaksi ja Liettuan suuriruhtinaaksi tulleen August III:n seuraajaksi itselleen myötämielisempää Stanislaus II Poniatowskia. Stanislaus yritti parantaa Puola-Liettuan yhteistä keskusvaltaa valtiopäivillä 1764–1766, mutta onnistui tässä vain välttävästi. Seurauksena olivat Venäjän Varsovan-suurlähettilään Nikolai Reprinin vaikuttamat valtiopäivät 1767–1768, jossa korostettiin päinvastaista suuntausta, koska Venäjä hyötyi Puola-Liettuan hajanaisuudesta ja heikkoudesta. Ensimmäisen jaon käynnisti Barin konfederaation kapinasta seuranneet Preussin kuningaskunnan, Pyhän saksalais-roomalaisen keisarikunnan ja Venäjän keisarikunnan vastatoimet.


title: Puolan jaot

text: Puolan itävaltalaismielisen kuningas August III:n kuoltua 1763 päättivät Preussi ja Venäjä, ettei toista samanmielistä kuningasta pitäisi Puolaan valita. Venäjän tsaarittaren Katariina II:n tuella valittiin vuonna 1764 Puolan kuninkaaksi venäläismielinen Stanislaus Poniatowski. Venäjän suurlähettiläs osallistui puolalaiseen päätöksentekoon ja sai aikaan muun muassa sen, että Krakovan piispa pidätettiin ja karkotettiin Venäjälle.


title: Puolan jaot

text: Jotkut aatelismiehet vastustivat Kamenetsin piispa Adam Krasińskin, Kazimierz Pułaskin ja Michał Krasińskin aloitteesta Venäjän suurlähettiläs Nikolai Repninin politiikkaa Puolassa ja solmivat Barin konfederaation Barin linnoituksessa 29. helmikuuta 1768 (). Barin konfederaatio sai haltuunsa Podolian, Volhynian ja Galitsian ja nautti aluksi sekä Ranskan että Itävallan tukea.


title: Puolan jaot

text: Kuningas Poniatovski yritti välittää Venäjän ja Barin konfederaation välillä, mutta ajauduttuaan umpikujaan hän määräsi hetmanni Ksawery Branickin ja kahden kenraalin valtaamaan Barin linnoituksen. Samaan aikaan idässä Koliyivshchynassa (Länsi-Ukrainassa) puhkesi talonpoikaiskapina vastustamaan konfederaation ortodokseihin kohdistamia aikomuksia vastaan, mikä vaikutti Puolan itäisiin maakuntiin ja jopa Liettuaan asti. Katariina II Suuri lähetti joukkoja tukahduttamaan kapinan pelätessään sen leviävän ja uhkaavan aateliston sekä tsaarin asemaa.


title: Puolan jaot

text: Barin konfederaatit vetosivat ulkovaltoihin. Tilanteesta huolestunut Preussin kuningas Fredrik II Suuri neuvoi Katariina II Suurta neuvottelemaan konfederaattien kanssa. Konfederaattien joukot kulkivat ympäri maata Ignaty Malchewskyn, Mikael Pacin ja prinssi Kaarle Radziwillin johdolla vallaten alueita.


title: Puolan jaot

text: Vuonna 1770 preussilaiset joukot valtasivat Poznańin ja sitä ympäröivän seudun. Itävalta puolestaan valtasi Zipsin alueen. Vuonna 1770 konfederaation neuvosto siirsi pääkaupunkinsa Sleesiasta Itävallan suostumuksella Ylä-Unkariin (Slovakiaa) käyden diplomaattisia neuvotteluja Itävallan, Ranskan ja Turkin kanssa muodostaakseen Venäjän vastaisen liittokunnan. Versailles’n hovi lähetti pienen sotilasjoukon ja konfederaateille ylipäälliköksi Charles François Dumouriez’n (1739–1823), joka julisti kuningas Stanislaus Poniatovskin petturiksi juuri kun tämä oli lähestymässä poliittisesti konfederaatiota. Poniatovski kääntyi lopullisesti Venäjän puoleen ja konfederaatti menetti poliittisen uskottavuutensa Euroopassa.


title: Puolan jaot

text: Kenraali Suvorovin johtamat venäläisjoukot voittivat konfederaatit 23. toukokuuta 1771 Lanckoronan läheisyydessä. Itävaltalaiset valtasivat 23. huhtikuuta 1771 Krakovan ja venäläiset voittivat konfederaatit uudestaan 23. marraskuuta 1771 Stolowicen lähellä, minkä seurauksena Ranskan lähettämä osasto jätti Puolan. Itävaltalaisten suorittama Czestochowan valtaus lopetti varsinaiset sotatoimet.


title: Puolan jaot

text: Ensimmäisessä jaossa Puola menetti alueita Venäjälle, Itävallalle ja Preussille. Preussin alueisiin liitettiin Länsi-Preussi. Se sijaitsi Brandenburgin ja Itä-Preussin välissä, ja oli Puolalle kuuluessaan jakanut Preussin alueen kahteen erilliseen osaan. Dumouriez’n johdolla konfederaation armeijan rippeet jatkoivat taistelua vuoteen 1776.


title: Puolan jaot

text: Puolan toiseen jakoon liittyvät tapahtumat alkoivat, kun Venäjän ja Itävallan liittouduttua Turkkia vastaan vuonna 1788 alkoi Preussi pelätä omaa asemaansa ja liittoutui Puolan kanssa. Puolan valtiopäivät, Sejm, hyväksyi 3. toukokuuta 1791 uuden perustuslain. Jotkut Targowicassa konfederaatioksi järjestäytyneet puolalaiset pyysivät Venäjän Katariina II Suurta vaikuttamaan siihen, että lain toimeenpanoa lykättäisiin ja että entinen "liberum veto" ja puolalaisten oikeus valita vaaleilla kuninkaansa turvattaisiin.


title: Puolan jaot

text: 23. tammikuuta 1793 solmivat Preussi ja Venäjä sopimuksen, jonka perusteella Venäjä sai Puolan, Valko-Venäjän ja Ukrainan maakuntia ja Preussi Gdańskin, Thornin ja muita alueita myöhemmin Itä-Preussiksi kutsuttavalta alueelta.


title: Puolan jaot

text: Venäläiset hyökkäsivät kahtena armeijana, Valko-Venäjän armeijana ja Moldovan armeijana Puolan kuningaskuntaan ja Liettuan suurruhtinaskuntaan 16. heinäkuuta 1793.


title: Puolan jaot

text: Puolan valtiopäivien, Sejmin, tuli suostua alueluovutuksiin ja peruuttaa samalla vuoden 1791 perustuslaki. 23. marraskuuta 1793 vahvistettiin Puolan toinen jako, jossa se menetti jäljellä olevasta alueestaan 42 prosenttia Preussille ja Venäjälle. Näin Puolalle jäi 29 prosenttia niistä alueista, jotka sillä oli hallussaan ennen Puolan ensimmäistä jakoa.


title: Puolan jaot

text: Puolan kolmas jako alkoi siitä, kun 3. toukokuuta 1791 säädettyä, mutta Puolan toisen jaon voittajavaltioiden vuoksi kumottua perustuslakia kannattavat puolalaiset, jotka vastustivat Venäjän armeijan läsnäoloa Puolassa ryhtyivät vastarintaan Tadeusz Kosciuszkon johdolla.


title: Puolan jaot

text: Kosciuszko hävisi 10. lokakuuta 1794 ja Varsova antautui 24. lokakuuta 1795. Venäjä sai Kuurinmaan ja Liettuan, Läntisen Valko-Venäjän ja Ukrainan, Itävalta Puolan eteläisen keskusosan ja Preussi Kaakkois-Puolan sekä pääkaupunki Varsovan. Puolan valtio lakkasi olemasta runsaaksi vuosisadaksi 1795–1918.


title: Puolan jaot

text: Puolan jaot synnyttivät Puolan kansallisrunoilija Adam Mickiewiczissa ajatuksen siitä, että Puola on vertauskuvallisesti kuin Jeesus Kristus, joka on ristiinnaulittu kahden ryövärin, Preussin ja Venäjän välille. Puolan valtiottomasta asemasta muodostui sarkastinen vertaus kolmoislojaliteetista, siitä, että puolalaisen tuli olla lojaali Itävallalle, Preussille, Venäjälle samanaikaisesti. Mailla oli keskenään riitoja ja sotatiloja.


title: Puolan jaot

text:
Puolan neljäs jako, joka ei liity suoraan Puolan jakoina yleisesti aikaisemmin tunnettuihin tapahtumiin, mutta johon viitataan puolalaisessa historiankirjoituksessa, tapahtui kun Saksa hyökättyä Puolaan 1. syyskuuta 1939.
Molotov–Ribbentrop-sopimuksen mukaisesti Neuvostoliitto liittyi jakoon 17. syyskuuta saatuaan kaksi päivää aikaisemmin rauhan Halhin-Golin taisteluista Japanin kanssa Itä-Aasiassa.


title: Puolan jaot

text: Seurauksena oli Puolan tasavallan lakkauttaminen valtiona. Kuten Puolan kolmannessakin jaossa jakajina olivat Saksan (Pyhä saksalais-roomalainen keisarikunta, Preussi) ja Itävallan seuraajavaltio natsi-Saksa ja Venäjän keisarikunnan seuraajavaltio Neuvostoliitto.


title: Kutšmagate

text: Kutšmagateksi kutsutaan tapahtumasarjaa, joka alkoi kun Ukrainan presidentin henkivartijamajuri Mykola Melnytšenko nauhoitti 300 tuntia presidentin puheluita. Niistä paljastui, että Ukrainan valtion aseidenvientiyritys, Ukrspetseksportin (Укрспецэкспорт), johtaja Valeri Malev olisi käynyt presidentti Leonid Kutšman kanssa 10. heinäkuuta 2000 siitä, voitaisiinko Yhdistyneiden kansakuntien vientikiellon alaiseen Irakiin viedä Koltšuga–tutkia, mitkä voisivat toimia ennakkovaroituksena Irakille Yhdysvaltain ja Britannian ilmavoimia vastaan sekä parantaa Irakin strategista tiedustelua. Kauppahinta neljästä Koltšuga –laitteistosta olisi ollut 100 000 000 Yhdysvaltain dollaria. Kauppa oli määrä suorittaa mahdollisesti jordanialaisen välittäjän kautta.


title: Kutšmagate

text: Melnytšenko pakeni Ukrainasta marraskuussa 2000 ja anoi Yhdysvalloista poliittista turvapaikkaa huhtikuussa 2001. Huhtikuun puolessa välissä 2002 Melnytšenko todisti San Franciscossa suuren valamiehistön edessä nauhoitustensa aitouden puolesta.


title: Kutšmagate

text: Kolme päivää ennen vientiepäilysten julkistamista Ukrainan parlamentissa kuoli Valeri Malev liikenneonnettomuudessa matkallaan Zaporošesta Kiovaan Kamaz-kuorma-auton ajettua hänen Audinsa päälle. Entinen turvallisuuspalvelun upseeri Oleksander Žyr, joka johti Ukrainan parlamentin aseidenvientiepäilyjä tutkivaa komiteaa epäili, ettei onnettomuus ollut sattuma.


title: Saarenmaa

text: Saarenmaa (, ) on Viron suurin saari. Saaren pinta-ala on 2 672 km², ja se on varsinaisen Itämeren toiseksi suurin saari Gotlannin jälkeen. Saaren väkiluku on noin 30 000.


title: Saarenmaa

text: Saarenmaan ainoa kunta on Saarenmaan kunta, johon saaren pääkaupunki Kuressaare kuuluu. Saari kuuluu Saarenmaan maakuntaan yhdessä Muhun ja Ruhnun sekä lukuisten pienempien saarten kanssa.


title: Saarenmaa

text: Saarenmaa muodosti rautakaudella Saarenmaan muinaismaakunnan, joka oli Viron muinaismaakunnista voimakkain. Saarenmaalaisilla oli suuri laivasto, jolla he tekivät ryöstöretkiä muun muassa Tanskaan ja Ruotsiin. Pakanallinen Saarenmaa kukistui veristen taisteluiden ja kapinoiden jälkeen vuonna 1227, ja sen alue jaettiin Kalparitariston ja Saarenmaan-Läänemaan hiippakunnan kesken. Vuonna 1559 saari siirtyi Tanskan hallintaan.


title: Saarenmaa

text: Saarenmaa luovutettiin Ruotsille Brömsebron rauhassa vuonna 1645 ja liitettiin osaksi Viron hallintoaluetta. Uudenkaupungin rauhassa 1721 saari liitettiin Viron mukana Venäjän keisarikuntaan. Viron itsenäistyessä Saarenmaa kuului edelleen Viroon.


title: Saarenmaa

text: Saarenmaalla on rikas musiikkielämä, joka tunnetaan Saarenmaan ja koko Vironkin ulkopuolella. Saarenmaalta on kotoisin useita tunnettuja virolaisia muusikoita, säveltäjiä, laulajia ja kapellimestareita, kuten urkuri ja musiikkimies Joosep Aavik sekä säveltäjät Peeter Süda ja Olev Sau. Suomessa suosittu "Saarenmaan valssi" kertoo todellisista talkootansseista Valjalassa, vaikkakaan sen tekijät, säveltäjä Raimond Valgre ja runoilija Debora Vaarandi, eivät olleet saarenmaalaisia.


title: Marilyn Manson

text: Marilyn Manson on yhdysvaltalainen, vuonna 1989 Fort Lauderdalessa Floridassa perustettu alternative metal -yhtye sekä sen johtohahmon (oik. Brian Hugh Warner) käyttämä taiteilijanimi. Nimi perustuu Marilyn Monroen ja Charles Mansonin nimiin. Nimet symboloivat – tulkinnasta riippuen – kaunotarta ja hirviötä, ihmisen pimeää ja valoisaa puolta tai ihmisen hyvää ja pahaa puolta. Vuoteen 1996 mennessä jokainen yhtyeen jäsen oli nimetty naisikonin ja sarjamurhaajan yhdistelmällä.


title: Marilyn Manson

text: Yhtyeen kokoonpano on vaihdellut useasti levyjulkaisujen välissä. Marilyn Manson on ainoa jäljelle jäänyt alkuperäinen jäsen. Alkuaikoina yhtye toimi nimellä "Marilyn Manson & The Spooky Kids". Yhtyeen jäsenet käyttävät huomiota herättäviä vaatteita ja meikkiä. Jäsenet ovat harjoittaneet tahallaan järkyttävää käyttäytymistä lavalla ja sen ulkopuolella. Yhtyeen sanoitukset ovat saaneet usein kritiikkiä niiden uskonnonvastaisista ilmauksista ja viittauksista seksiin, väkivaltaan ja huumeisiin. Heidän esiintymistään on kuvailtu rivoksi ja hyökkääväksi. Yhtyettä vastaan on protestoitu ja se on vetoomuksien vuoksi joutunut perumaan esityksiään.


title: Marilyn Manson

text: Yhtye on myynyt maailmanlaajuisesti yli 68 miljoonaa albumia. Yhdysvalloissa kolme yhtyeen albumia on myynyt platinaa ja kolme ovat saaneet kultaa. Yhtye on saanut kahdeksan sen julkaisemista levyistä top kymmenen myydyimpään, joista kaksi olivat numero yksi albumeita. VH1 on luokitellut Marilyn Mansonin 78:ksi parhaaksi rock yhtyeeksi listassaan "100 Great Artists of Hard Rock." Jon Wiederhorn kuvaili kesäkuussa 2003 Marilyn Mansonia "ainoaksi todelliseksi artistiksi nykypäivänä."


title: Marilyn Manson

text: Rolling Stone valitsi Mansonin vuoden 2015 albumin, The Pale Emperorin, vuoden 2015 parhaaksi metallialbumiksi


title: Marilyn Manson

text: Vanhemmat ilmoittivat Brian Warnerin kristilliseen kouluun, jossa hän menetti arvostuksensa kirkkoa kohtaan, koska opettajat ja papit kertoivat Raamatun kuvauksia maailmanlopusta. Myöhemmin Warner päätti ettei usko asiaan. Koulu kielsi tietynlaisen musiikin, ja siksi hän salakuljetti sinne kasetteja, joissa oli mm. David Bowien ja KISSin musiikkia, joiden koulu uskoi sisältävän "saatanallisia" viestejä. Vuonna 1989, Brian Warner opiskeli journalismia ja hankki kokemusta kirjoittamalla artikkeleita Etelä-Floridalaiseen lehteen nimeltä 25th Paraller. Warner oli aiemmin kirjoittanut myös runoja ja novelleja lehtiin.


title: Marilyn Manson

text: Warner tapasi piakkoin Scott Puteskyn ja näytti tuolle sanoituksia ja runoja joita oli kirjoittanut. Warner ehdotti että he perustaisivat bändin yhdessä. Warner, kitaristi Putesky ja basisti Brian Tutunick äänittivät ensimmäisen demonauhansa loppuvuodesta 1989. Tuolloin he kutsuivat itseään nimellä Marilyn Manson & The Spooky Kids. Tuossa vaiheessa kaikki kolme olivat jo omaksuneet itselleen taiteilijanimet Marilyn Manson, Daisy Berkowitz ja Olivia Newton Bundy. Pian bändiin liittyi mukaan myös Stephen Bier, joka alkoi kutsua itseään nimellä Madonna Wayne Gacy. Bundy korvattiin Brad Stewartilla joka omaksui nimen Gidget Gein. Vuonna 1991 rumpali  Fred Streithorst liittyi bändiin taiteilijanimellä Sara Lee Lucas. Bändi kasvatti julkisuuttaan nopeasti, enimmäkseen koska radio DJ Scott David oli fani ja alkoi soittaa bändin demonauhoja lähetyksessä; ja koska bändin esiintymiseen sisältyi shokeeraavaa performanssia, oli asiaa vaikea jättää huomioimatta. Manson, Berkowitz, ja Gein vaihtelevasti esiintyivät naisten vaatteissa tai oudoissa puvuissa; ja ammattilaisen pyroteknikon puutteessa, he joskus sytyttivät itse omat rekvisiittansa tuleen. He jatkoivat esiintymistä ja kasettejen julkaisuja -lyhentäen nimensä Marilyn Mansoniksi vuonna 1992.


title: Marilyn Manson

text: Yhtyettä onnisti, kun Brian ystävystyi Nine Inch Nails -yhtyeen Trent Reznorin kanssa. Trent Reznor perusti oman levy-yhtiön, jonka ensimmäinen yhtye oli Marilyn Manson. Marilyn Manson teki sopimuksen Nothing Recordsin kanssa. Yhteistyö ei kuitenkaan sujunut. Moni levyjen julkaisuun liittyvä asia viivytti niiden ilmestymistä varsinkin alussa. Kun levyjä lopulta saatiin julkaistuksi, Marilyn Manson sai julkisuutta. Alkuaikoina yhtye oli kiertueilla lämmittelijänä mm. Nine Inch Nailsin ja vastahakoisesti myös Danzigin kanssa.


title: Marilyn Manson

text: Ensimmäisen levynsä Portrait of an American Familyn nauhoitukset aloitettiin heinäkuussa 1993. Syksyllä bändi oli saanut valmiiksi ensimmäisen versionsa debyyttialbumistaan "The Manson Family Album", joka ei ollut hyvin vastaanotettu. Vaikeukset albumin kanssa eivät olleet ainut onglema, bändi oli vaikeuksissa Gidget Geinin kanssa, joka oli alkanut menettää hallintansa heroiinista. Bändi jatkoi albumin muokkaamista ja soitti siinä samassa kaksi keikkaa Etelä-Floridassa nimellä Mrs. Scabtree. Lokakuussa Reznor lupasi työstää levyä viemällä heidät Los Angelesiin. Gein, joka oli joutunut sairaalaan yliannostuksen vuoksi ei ollut kutsuttu. Seitsemän viikon miksauksen ja nauhoittamisen jälkeen albumi – nyt nimeltään "Portrait of an American Family" - oli valmis esiteltäväksi Interscope Recordsille. Kun vasta albumin ensimmäinen single ""Get Your Gunn"" alkoi soida radiossa, Gein joka oli saanut neljännen yliannostuksensa heroiinia, sai kirjeen bändiltään, jossa kerrottiin ettei hänen palvelujaan "enää tarvita". Hänet korvasi Jeordie White joka oli heille tuttu "Amboog-a-Lard" bändistä. White omaksui nimen Twiggy Ramirez.


title: Marilyn Manson

text: Neljätoista viikkoa kestäneen Nine Inch Neilsin kiertueen aikana Marilyn Manson toimi tämän avausbändinä. Tämän kiertueen aikana Mansonilla oli tilaisuus tavata Church of Satanin perustaja Anton LaVey. Heidän tapaamisensa sujui hyvin ja LaVey antoi Mansonille kirkkonsa papin arvonimen, mikä tarkoittaa, että hän on arvostettu Church of Satanin keskuudessa eikä välttämättä ihmistä joka omistaa elämänsä saarnaamalla uskontoa muille.


title: Marilyn Manson

text: Maaliskuussa 1994 yhtye aloitti ensimmäisen kansallisen kiertueensa, tällä kertaa he itse olivat pääesiintyjinä. Näiden kahden kuukauden esiintymisen aikana Monster Voodoo Machine oli heidän tukenaan. Kun bändi soitti Club 5:issa Jacksonvillessä, Floridassa, kaupungin kristillinen koalitio syytti Mansonia rikkeistä kaupungin aikuisviihdelakeja kohtaan. Laulaja pidätettiin ja häntä syytettiin rikkomuksista. Tästä huolimatta, Manson vapautettiin ja bändi esiintyi Orlandossa seuraavana yönä aikataulun mukaisesti. Tämä olisi rumpali Sara Lee Lucasin viimeinen kiertue. Jännitteet Lucasin ja Mansonin välillä olivat ilmeisesti kasvaneet kiertueen edetessä. Lucas lähti bändistä viimeisen keikan päätyttyä. Alle kaksi viikkoa myöhemmin hänen tilalleen tuli Kenneth Wilson, paremmin tunnettu nimestään Ginger Fish. Marilyn Manson lähti taas kiertueelle, tällä kertaa Danzigin ja Kornin kanssa. Tämä kiertue päättyi kesällä 1995, jonka jälkeen bändi muutti uuteen kotiinsa Nothing Studioon New Orleansiin, Louisianaan ja aloitti työt kolmannen singlensä parissa. "Dope Hat" oli tuttu albumilta Portrait of an American Family. Dope Hatista tehtiin myös musiikkivideo joka sisälsi Mansonin Villi Vonkan roolissa, video on kauhuversio elokuvasta Jali & suklaatehdas. Bändi teki myös tunnin mittaisen EP:n nimeltään Smells Like Children. EP:n viisitoista kappaletta jotka olivat covereja ja remixejä, sisältivät myös bändin version Eurythmicsin kappaleesta "Sweet Dreams (Are Made of This)", joka osoittautui Marilyn Mansonin ensimmäiseksi hitiksi.


title: Marilyn Manson

text: Tätä kaikkea seurasi vuonna 1995 seitsemän kuukauden kiertue kesäkuusta helmikuuhun, jonka aikana yhtye alkoi esittää uutta materiaaliaan, mukaan lukien kappaleet "Irresponsible Hate Anthem", "Minute of Decay", "Tourniquet", ja "Smells Like Children".


title: Marilyn Manson

text: Marilyn Mansonin toinen kokopitkä studioalbumi, Antichrist Superstar, julkaistiin 8. lokakuuta 1996. Albumi nauhoitettiin Nothing Studiossa ja Trent Reznor toimi vastaavana tuottajana; albumin valmistusprosessi oli kuulemma pitkä ja vaikea, johon sisältyi unenpuutteen lisäksi, lähes jatkuvaa huumeidenkäyttöä. Tänä aikana ristiriidat bändin jäsenten välillä olivat niin korkeat, että yksi Spooky Kidsin perustajajäsenistä, kitaristi Daisy Berkowitz jätti bändin. Kun Berkowitz oli pois bändistä, Twiggy Ramirez suoritti suuren osan kitaransoitosta Antichrist Superstarin äänityksissä. Bändi ilmoitti etsivänsä uutta kitaristia sen tulevalle kiertueelle; Timothy Linton kokeili onneaan ja sai aseman. Rikkomalla kuuden vuoden perinteen nimeämällä ikoni/tappaja rakenteen mukaan, uutta jäsentä alettiin kutsua nimellä Zim Zum – nimi on peräisin Kabbalan termistä.


title: Marilyn Manson

text: Albumin ensimmäinen single, "The Beautiful People", teki melko suuren vaikutuksen ja sai ihmiset odottamaan Antichrist Superstar albumia. Albumi saavutti numeron kolme albumilistalla. Yhtyeen keulahahmo oli esillä Rolling Stone-lehden kannessa, joka myös palkitsi bändin kunnianosoituksella, kuvailemalla Marilyn Mansonia parhaaksi uudeksi artistiksi vuonna 1996. Vuoden pitkä "Dead to the World" kiertue tuki albumin teemaa; se oli bändin pisin ja laajin kiertue siihen mennessä. Marilyn Mansonin esiintyi Alaskassa, Havaijilla, Yhdistyneissä kuningaskunnissa, Manner-Euroopassa, Etelä-Amerikassa, Aasiassa ja Australiassa. Heidän maineensa levisi kaikkialle maailmaan. Yhdysvalloissa kuitenkin bändi sai enemmän huomiota kuin koskaan ennen, ja kaikki se ei ollut positiivista julkisuutta. Kun kiertue oli pääsemässä käyntiin, bändi huomasi olevansa kongressin kuulemistilaisuuksien kohteena, jota johti senaattori Joseph Lieberman. Hän kiinnitti huomiota väkivaltaisten sanoitusten mahdolliseen negatiiviseen vaikutukseen nuorilla kuuntelijoilla. Lieberman myöhemmin kuvaili Marilyn Mansonia sanoin: "kenties sairain yhtye, jota edustaa valtavirran levy-yhtiö".


title: Marilyn Manson

text: 10. marraskuuta 1997 yhtye julkaisi remix/live EP:n, "Remix & Repent", joka sisälsi uudet versiot Antichrist Superstar albumin neljästä singlestä, "Beautiful People", "Tourniquet", "Antichrist Superstar", ja "Man That You Fear" rinnalla kuultiin kappaleita, joita oli tallennettu livenä Yhdysvalloissa Dead to the World kiertueen aikana. Kaksi julkaisematonta kappaletta Antichrist Superstar albumilta pääsivät elokuvien ääniraidoiksi: "Apple of Sodom" David Lynchin Lost Highway elokuvaan, ja "The Suck for Your Solution" Howard Sternin elämäkerrasta kertovaan Private Partsiin. Kun vuosi 1997 oli päättymässä, Manson teki ilmoituksen, että aikoo julkaista ensimmäisen kirjansa, omaelämäkerran "The Long Hard Road out of Hell"; kirja julkaistiin helmikuussa 1998. Samaan aikaan julkaistiin live video albumi nimeltä Dead to the World. Se julkaistiin VHS:änä, videon nimi on sama kuin kiertue jona se kuvattiin. Se sisältää pääasiassa live esiintymisiä, mutta pureutuu myös backstagelle ja bändin arkistomateriaaliin. Niihin aikoihin tuli esiin myös, että Antichrist Superstar olisi ensimmäinen osa konseptialbumin trilogiasta.


title: Marilyn Manson

text: 15. syyskuuta 1998 Marilyn Manson julkaisi toisen osan viimeksi alkaneesta trilogiastaan. Mechanical Animals albumi sai voimakkaita vaikutteita David Bowien ja hänen vuoden 1974 albumistaan Diamond Dogs. Interscopen mainostoimet olivat massiivisia, Times Squarella oli valtava mainostaulu laulaja Mansonista joka muistutti androgyynia avaruusolentoa, heillä oli toistuvia esiintymisiä MTV:llä ja muilla kanavilla albumin ja singlen "The Dope Show" myynnin edistämiseksi. Mainostamisen eteen nähty urakka tuotti tulosta: albumi tuli ensimmäiseksi Billboard 200 listassa.


title: Marilyn Manson

text: Bändin oli laadittava uusi ulkoasu tätä albumia varten; Marilyn Manson oli nyt glam rockia ja edellisen albumin synkkä teema oli poissa kuvioista. Tähän mennessä yhtye oli siirtynyt pysyvästi Los Angelesiin, ja Zim Zum oli korvattu glam-vaikutteisella kitaristilla, John Lowerylla, joka liittyi bändiin nimellä John 5.